url: =LESSON 2 July 3–9 ~ MUC\nLESSON 2 July 3–9\nAdmin 11:56:00 PM Articles, Sabbath School Lesson\nLungso-na leh Langpanna\nTu Kaal Sung Sim Ding: Gam. 11:1–33, 12:1–13, 13:27–33, 14:1–23, 14:39–45. 1Kor. 10:1–11,\nKAMNGAH: “Leitung beikuan hun sungah a om eite a dingin hih thupiangte i etteh ding thu hi a, eite hilhkholh nadingin lai sungah a kiciamteh ahi hi.” (1 Kor.10:11).\nZinlin ma-in uite leh inn a kikhawi ganhingte patau-in omkhong thei lo uh hi, ci-in mi tampi in ka theih uh. Leitung mipilte in ganhingte in zinlin ding thei khol hi; lei dung zui-in a pai tha phawktheihna nei uh hi, ci-in pulaak uh hi. Tua bangin a tuahkhak uh a om ciangin lau-in patau uh hi; a pumpi uh linggawp hi. Ui sangin sai in zinlin ding phawk masa zaw hi, ci uh hi. Mihingte phawk khat theih loh lei dung zui-in a pai tha, ganhingte in phawktheihna nei uh hi.\nAug. 23, 2011, Washington D.C ah 5.8 scale a pha zinlin hunlai, Smithsonian Institution National Zoo (ganhing khawi-na) a om ganhingte in lamdang takin om hi, cih kimu hi. Zan a gamta ngia nam khatte in zinlinma minutes 15 sung haam ziahziah uh hi.\nTu kaal sung thusinna sungah zinlinna cihte hang hi lo-in mawhna hangin patauh dipkuatna thute i en ding hi. Tua bang mite in Khrih hong piak tawldamna sang nuam lo-in Ama thu nial mite hi ding uh hi.\nSehnel gama Lunghimawhna\nIsraelte in Sinai panin Canaan manawhin a pai-na uh lampi-ah lunghimawhna leh lungkhamna tawh kidim uh hi. Egypt panin a paikhiat uh kum khat bang cingkhin a hi (Gam. 1:1). Amaute in Kamciam Gam lut ding hi ta hi. Mimal simna leh limtak thukhun tawh kalsuan uh hi. Amaute in Pasian ompihna leh Ama vangliatna mu khin uh hi. Ahi zongin Sinai panin a kituahkhiat uh ciangin phunphun uh hi. Gam. 11:1–15 sim in. Israelte in bang thu hangin phun uh hiam?\nIsraelte in Egypt gama ngasa, tangmai, leengmaw, sa, dawnpawl, ling uih neute nek ding lunggulh uh hi. “Tu-in amaute’ lakah a om gamdang mite in anlim a lunggulh mahmah uh hi. Israel mite zong kap kik uh a, “Sa nek ding nei hi leeng maw! Egypt-ah man pia loin i nek ngasate, tangmaite, dawnpawlte, lo-uih neute, lo-uih sante, le lo-uih kangte i phawkphawk hi. Ahih hangin tu-in i tha bei ta a, hih manna simloh bangmah dang om peuhmah lo hi,” a ci uh hi (Gam. 11:4–6). Amaute in Egypt gam saltangin gentheih a thuaknate uh mangngilh uh a, ahi zongin gawl duhna hangin Egypt an tuamtuamte a phawkkik uh hi (Pai. 1 tawh enkak in).\nPasian in amaute manna tawh kum khat val bang vak khin hi; ahi zongin amaute in lungkim lo-in a lunggulh uh tam semsem hi. Moses nangawn hehsak uh hi. A genhak mipi makaih ding thubaih het lo ding hi. Ahi zongin Moses in kua tungah kinga ding cih thei gige hi. “ Moses in Topa’ kiangah, “Bang hangin na nasempa hong hici bawlsiat na hi hiam? Bang hangin na maipha hong musak loin, hih mi khempeuhte’ tavuan kei’ tungah hong suan na hi hiam? (Gam. 11:11). Koi bangin Pasian in mipite phunciakna dawngkik hiam? Gam. 11:16–33 sim in.\nI kitangsapnate ngenin Ama tungah i kiko ciangin Pasian in a hong za lo dingin bengngong hi lo hi. Israelte in sa nek ding ngen uh a, amaute saduhna a kaam dingin Pasian in vamim pia hi. A taktakin Israelte kitangsap in sa hi lo hi. Eite in lungdam thei lo, lungkim thei lo-in lunghimawhna tawh kidimin i om ciangin i hehna, i thangpaihna in buai-na khat om hi, cih a kilangkhia sak hi-in, buaina zungpi hi lo hi. Tua bangin lunghimawhin i om ciangin i lunghimawhpih thu le la sangin a thu thuk zaw khat om hi; tua in i phawk khak loh kizopna susia hi. Israelte in Pasian makaihna a langpan uh ciangin bangmah ngaihsun nawn lo-in amau ut bangin gamta pah uh hi. Eite zong tua bang mah ihih manin kidop ding kisam hi.\nBang hangin a beisa nopsakna phawkin a dangte kimangngilh kha zel hi ding hiam?\nSiatna in Kizel Baih\nGam.12:1–3. Bang thu hangin Miriam leh Aaron heh uh hiam?\nMoses in Cushite numei khat zi dingin a lak ciangin Miriam leh Aaron lungkim lo uh hi. Zipporah pen namdang Midian mi hi (Pai. 3:1). Israel makaite sunga thupiang in mihing ginatlohnate kilangsak hi.\nLai Siangtho hong hilhna-ah tua bangin Miriam leh Aaron lungkimlohna a zungpi in genkholh siamna silpiak tawh kisai thu hi. Pai. 2 sungah Pasian in Moses tungah Israel upa sawm sagih teelkhia dingin sawl hi. Amaute in Moses nasep huh ding uh hi (Gam. 11:16, 17, 24, 25). Aaron leh Miriam zong makai mah hi (Pai. 4:13–15, Micah 6:4), ahi zongin tu-in makai mi thak a kikoih ciangin amau panmun kiluah khak ding patau uh hi ding hi. ‘Topa in Moses tungtawn bekin thugen ding a hiam? Topa in kote tungtawnin zong thu hong gen thei hi lo hiam? (Gam. 12:2).\nKoi bangin Pasian in Aaron leh Miriam lungkimlohna dawngkik hiam? Gam. 12:4–13. Bang hangin Pasian in manlang takin dawngkik pah hi ding hiam?\nTha khatin Pasian in a dawnkikna thu kitel pah hi. Kamsanna silpiak pen thuneih nading leh vangliatna lah nading hi lo hi. Moses in Israelte makai kician mahmah khat hi. Bang hang hiam cihleh amah in a nuntakna khempeuh tawh Pasian tungah kinga hi.\nAaron ma-in Miriam a kipulaakna ahang in (Gam. 12: 1) Moses a langpanna uhah Miriam in makaipi khat hi, cih kilang hi. Tua hunin Aaron in Israelte siampi-lian a sep laitak hi. Aaron in phaak natna ngah ahileh biakbuk sungah lut thei lo dinga siampi nasem thei nawn lo dinga, mipite aitangin mawhsutna nei thei lo ding hi. Pasian in Miriam tungah thakhat thu-in phaak natna a piakna thu ngaihsun lehang Pasian in Miriam leh Aaron tungah lungkimlo ahihna kilang hi. Aaron in Miriam ading mawhthumna nei-a, ahi zongin amah mah zong tua mawhna sungah kihel hi (Gam.12:11); tu-in mawhsakna leh lungzinna nusia-in Aaron in Miriam adingin thuumsak hi; tua bang mahin Moses in Miriam adingin zong mawhthuumna nei hi (Gam. 12:11– 13). Hih bang lungsim nei dingin Pasian in eite zong hog deih hi. Pasian in tua bang mawhthuumna sangin Miriam a damsak hi.\nKoikoi-ah pawlpi makaite leh pawlpi mite kikalah kithukim lohna leh mawhsakna om hi. Tua bangin mawhsaknate sangin amaute adingin mawhthuumna nei-in thungetsak hi zaw lehang pawlpi cidam zaw dinga ei mahmah in thu zuihna-ah khangto zaw ding hi lo i hiam?\nCaleb in mipi tungah limtak thuhilhna nei taleh amaute in muanlahna leh gensiatna vive tawh kidim uh hi. Pasian in Israelte tungah a piak gualzawhna kamciam ngah dingin mainawt ngam lo uh hi. Lungzinna tawh kidim uh a, mainawt a zawhna hangin lungdam ding sangin kapna leh phunna tawh a kidim uh hi.\nPatauhna tawh kidim ciangin upna tawh kalsuan ding hamsa hi. Lunghimawhna in lungsim gimna bek hong tun bek tham lo-in, limtakin thu khensat theihlohna, thau luatna, zongsatna hoih lo tuamtuam leh lungkhamna piangsak hi.\nGam. 14:1–10 sim in. Bang thupiang omkik hiam?\nIsraelte in siatna manawh semsem uh hi. Caleb in amaute tungah thuumthuum taleh amaute in Pasian langpan bek tham lo-in a makaite uh suang tawh deng dingin kithawi uh hi ( Gam.14:9); amaute in Caleb thuumna nial uh a, lunghimawhna in langpanna piangsak a, langpanna in a tawpna-ah sihna piangsak hi.\n“Cihtakna nei lo thukansimte in Caleb leh Joshua nialgawp uh hi; mipi in amaute suang tawh deng dingin kithawi uh hi. Amaute in Caleb leh Joshua thahsawm uh hi.Mipi in Caleb leh Joshua lamah tai henhan uh a, amaute khut sung a om suangte lamdang takin leilakah a khiasuk hi; amaute in lau- na tawh kidim uh hi. Pasian in mihonpite khut sung panin Caleb leh Joshua a honkhia hi. Pasian vangliatna in khuaphia bangin hong kilang a, biakbuk kim khempeuh a taan hi. Mi honpi in Topa vangliatna kilang amu uh hi. Galhangte sangin a lian zaw amuh uh ciangin mipi in bangmah in a langpan ngam nawn kei uh hi. Thusia pulaak amaute in tu-in launa tawh kidim a, nak man lo-in giahbuk lamah a tai uh hi.”Ellen G. White, Patriarchs and Prohets, p. 390.\nTua bangin mipi in lau-in a om laitak mahun amaute muhna-ah Topa vangliatna hong kilang hi. Gam. 14 sim lehang mi honpi in daihcip uh hileh kilawm hi; amaute in Pasian in Moses a hopihna a za thei ding uh hi ta hi. Mipi in Moses, Caleb leh Joshua langpanin suang tawh denlup a sawm uh ciangin a tawpna-ah Pasian langpangin Amah nial ahihlam uh amaute in phawk kha lo uh hi.\nMawh Thuumsak Pa (An Intercessor)\nMoses in mi honpi langpanna a thuak laitakin Pasian in Moses tungah bang masuan thak khat pulaak hiam? Gam. 14:11, 12.\nIsraelte khempeuh hemkhia dingin thupia-in Moses tawh minam khat panpha ding a, Moses in amaute pa hi ding hi.\nKoi bangin Moses in mipi langpanna-ah mihing langpan hi lo-in Pasian mahmah a langpanna uh thukkik hiam? (Gam. 14:13–19).\nHih munah Pasian mi mantak kilang hi. Moses dawnkikna in, ama khit kum 1400 bang a bei khit ciangin a hong tung Mawhthuumsak Pa limcingkhol hi; Amah in a nungzuite adingin mawhthuumna nei hi (John 17). Moses in mipi adingin mawhthuumna a neihsak in Khrih in ei adingin mawhthuumna a neih ding pulaak khol hi. Amaute in bang mawhna nei uh hiam? Eite mawhna in bang hiam, cih dong lo-in, Moses in Topa tungah “Nangma hehpihna lian tawh kizui-in amaute mawhna maisak in, ci-in mawhthuumsak hi” (Gam.14:19). Moses thuumsakna zui-in Topa in amaute mawhna a maisak mah bangin mawhmai-na i ngah nadingin Topa in hong thuumsak hi. Bang hang hiam cih leh Jesuh in sihna hong thuakin sihna panin thokik a, eite adingin palaai hong sem hi.\nTua hi-in Moses in, “A lian nangma itna kip tawh a kizui le Egypt panin tuhun dong hih mite na maisaksa tawh kizui-in hih mite’ mawhna maisak in, kong thum hi,”ci-in a thuumsak hi (Gam.14:19). Hehpihna in langpanna do- in lunggimna a zo thei hi. Mawhmaisakna in a thakin nuntak kipatna hong suaksak hi.\nAhi zongin mawhmai nadingin piakkhiatna om lo-in mawhmai lo hi. Hehpihna in ut bangin a gamta dingin hong phal lo hi. Mawhna mai hi taleh mihingte in amau langpanna thaman a at kik veve uh hi; amaute in Khapsa Gam a lut kei uh hi (Gam. 14:20–23).\nPasian in amaute sehnel gam sungah kum 38 sung tawntung a makaih hi. Amah in amaute an leh tui a pia hi. Amah in biakbuk panin Israel mite a hopih hi. Amah in sehnel gam a om lai-un amau tawh a omkhawm hi. Ahi zongin amaute in si khin ding uh a, a suan leh khak khangthakte in Kamciam Gam a luah ding uh hi.\nTua bang thu ngaihsun lehang amaute in thukhenna thuak tawh kibang uh hi; a taktakin thukhehna thuak hi lo-in hehpihna ngah uh hi zaw hi. Tu khang mite in Topa muang lo-in Ama tungah kinga kei le-uh, bangci bangin vangliatna tawh kidim Canaan a zo thei ding uh hiam? Amau mahmah in khuamial sungah tuktuk uh hileh bangci bangin minamte tungah khuavak hi thei ding uh hiam?\nMawhmaisakna gah in bang thu hamsa a hong hilh hiam?\nUpna leh Ummawhna\nIsraelte in sehnel gam sung a khualzinna uhah a tuahkhak uh thute leh Jesuh Nihvei-na hong paimadeuhin Pasian mite tuahkhak ding thu kibang a om ding hiam?( 1 Cor. 10:1–11.)\nLai Siangtho pulaak thute en lehang Pasian mite in Khapsa Gam zuanin a pai-na uhah sehnel gam nawktan uh hi. I nuntakna-ah sehnel gam i nawk ding tampi om hi. Tu-in muh theih a tuamtuam, zak theih awging tuamtuamte, si le sa nopsakna a khangsak thei nate in thu thu upna leh thu zuihna a nawngkaisak hi. Tua bang nate in numei pasal pengtatna, leitung van le nate iplahluatna khangsak hi. Thacing, cidamna, huzaap nei, van leh neih kicing mi khat in leitung buai-nate a zo thei dingin kilamen uh hi.\nIsraelte mah bangin eite in zong lungnopna, daihna i zong ciat a, ahi zongin mi tampi in lungnopna a om lohna munah pai-in vazong uh hi.\nKoi bangin Israelte in Pasian thukhenna ngaihsun uh hiam? Gam. 14:39–45.\nIsrael in Pasian thukhenna a thuak ciangin, “Kote in ka mawhkhin uh hi; Topa hong kamciam gam zuanin ka pai ding uh hi,” ci uh hi (Gam. 14:40).\nLungsim khempeuh tawh a ki-ap lo mi in natna zatui gina kisun lo tawh kibang hi.; bangmah muibun lo hi. Tuhun ciangin siavuante in naungek a suah zawh nai 24 sungin Hepatitis B natna kidal nading zatui-sun pah uh hi. Hih pen kipatna hoih hi. Ahi zongin tua khit ciangin kisut hun ding ciangin kisun lo-in, kisut ding zah kisun kei leh, tua pen a mawkna suakin natna dal zo lo hi.\nIsraelte langdo-na thu Gamlakvakna 14 nunung lamah kigelh hi. Amaute in Pasian a langpanna uh hangin sihna leh lungkiatna lianpi a thuak uh hi. Amaute in Pasian makaihna nial uh a, thuciamna singkuang ahi a, Moses makaihna om lo-in amau ut thu-in a gamta uh hi. Upmawhna in siatna lianpi manawh hi; upmawhna in sihna manawh hi. Upmawhna pen lau-na in tha pia hi. Bang hang hiam cihleh lau-na khat peuhpeuh i neih ciangin khensatna khat i nei a, ahi zongin nungciangin i kisik kik hi.\nUpna tawh na gamtatnate leh upmawhna tawh na gamtatnate ngaihsun kik in. Bang kilamdanna nei hiam?\nNgaihsutbeh Ding: “Tu-in amaute in a mawhnate uh kisik uh hi; ahi zongin amaute kisikna in mawhna hangin a thuak uh gimnate hangin kisik uh hi-in, Topa thupiak a manlohna uh leh Ama tungah a lungdamlohnate hangin kisikna hi lo hi. Pasian in Ama gensa bangin amaute in gimna tawh a kipelh uh\nciangin, amaute in lungkhauhin a siat lampi a zui kik veve uh hi; amaute in sehnel gam zuan lampi ka tawn nawn kei ding uh hi, ci hi. Galte omna gamah nuamtakin tawlnga-in a om uh ciangin amaute in Topa tungah a ki-ap takpi mah hiam, ci-in sittelna a thuak uh ciangin amaute in Topa tungah citak taktak lo ahihna uh kidawk hi. Amaute in amau deihna zui-in siatna sung tung uh a, Pasian thupiak bangin zui ding ci-in a pulaak thukan mi nihte thah dingin a ngaihsun uh hi.Ahi zongin tua bangin gamtatna in siatna hi, cih a theih uh ciangin lau-na tawh kidim uh hi; a vawh bangin a at ding uh kihta uh hi. Amaute lungsim in kikhel lo hi; siatna a thuak uh ciangin paulap tuamtuam nei uh hi. Hih thute hangin Pasian in Moses tungah Israelte in sehnel gam sung zuan kik dingin thupia hi.” Ellen White, Patriarchs and Prophets, p. 391.\n“Ahi zongin upna in upmawhna tawh kipawl lo hi. Upna man taktak a nei mi in upmawhna a langpan hi. Bang hang hiam cihleh upmawhna in upna do nadingin Satan khutzat khat hi. Upna in Pasian kamciamte muang hi; upna gah in thumanna hi. Upmawhna in ahihleh kamciamte sang thei napi-in, Satan mah bangin paulap nei-in thupiakte palsat hi. Upna in Adam leh Eve in Pasian hong itna sungah khamuangsak hi; Ama thupiakte zui-sak hi. Upmawhna in ahihleh paulap nei-in Topa thupiakte palsat hi; bang hang hiam cihleh Ama hong itna in lian mahmahin mawhna thaman panin hong honkhia ding hi, ci hi. Pasian deihna bangin nuntak ding ngaihsun lo-in Ama hehpihna in i mawhnate hong maisak nading hi, ci-in upna in upna man lo hi. Upna man taktak in Lai Siangtho kamciamte tungah kinga-in Lai Siangtho hong lamlahna zui hi” Ellen G. White, The Desire of Ages, p. 126.\n1. Upna leh upmawhna kibatlohna kikum un. Bang hangin upna masuanin Canaan gam luah ding hi napi-in, a nung ciangin Israelte in upmawhna tawh do uh hiam? Koi bangin ngimna leh kimlepaam in upna leh upmawhna kibatlohna sungah nasem hi ding hiam?\n2. Mawhna hong kimaisak a, ahi zongin mawhna thaman tawh i nungta- khawm hi, cih thu ngaihsun in. Mawhmai-na ngah khin hi napi mawhna hangin gimthuak mite koi bangin huh thei ding na hiam?


timestamp: atn

url: =LESSON 9 Nov 21–27 ~ MUC\nLESSON 9 Nov 21–27\nAdmin 3:41:00 PM Articles, Sabbath School Lesson\nLESSON 9 November 21–27\nPAWLPI LEH PILSINNA\nTu Kaal Sung Sim Ding: Luke 10:30–37; Matt. 5:14–10; Luke 4:18–23; Jer.\n29:13; Matt. 7:7; 1 Thess. 2:6–8.\nKAMNGAH: “Khrih sawltakte ka hihna uh hangin phatna ka ngah ding uh a kilawm hinapi-in note leh midangte a kuamah peuh hong phat ding a zong ka hi kei uh hi. Note kiangah ka hong omlai-un nupite in a tate uh itna tawh a bawl bangin note ka hong bawl uh hi. Note hong it mahmah ka hih manun Pasian kiang panin a hong pai Lungdamna Thu bek hong gen lo-in kote nuntakna mahmah zong note adingin a pia ngamin ka om uh hi. Tua ahih manin kote hong muhna-ah note a manpha mahmah na hi uh hi”(1 Thessalonians 2:6–8.\nThu-um mi masate hunlai-in upna citak mite in Pasian biakhawm dingin synagogue, inn leh biakinn cihte ah kikaikhawm uh hi. Pasian lunggulhna leh amaute nuntakna sungah Pasian deihna a kicin nadingin tua bangin Lai Siangtho thu sinkhawm, Pasian bia-khawm uh hi.\nSawltakte hunlai-in biakinn in Pasian theihtelna leh Ama deihna a theih nadingun thugil thutak kikupkhopna-in zang uh hi. I theihloh thu khat dot ding hamsa kisa zel hi. Ahizongin dotna in theihtelna hong guan hi. Tua banah tangthute tungtawnin in mihing in Pasian tawh a kizopzia kisittelna-in nei thei hi. Jesuh in Nungzui sawmlenihte leh a nungzuite a hilhna-ah gentehna leh tangthu tuamtuam tawh hilh hi. Tua hi-in biakinn in pilna kingahna mun, thu kikupkhopna mun hi. Laihilhsiate in sangnaupangte tungah “dotna khat peuhpeuh hai vai thudot kici thei lo hi,” ci-in thudongin a kihilh bangun Pasian hehpihna leh Amah theihtelna sungah khantoh nadingin biakinn in khatlekhat maingal tak leh thu hoih deihna tawh thu kikupna, kidotna mun ding ahi hi.\nKHRISTIAN PILSINNA MANTAK\nTangthu khatah rabbi khat in a laihilhna inn sungah ihmut suak sangnaupang khat thu dong hi. “Sangnaupang aw, mi khat in zingsang hun leh nitak khuamial hun bangci theihtheih hiam? ci-in dong hi. Sangnaupang khat in a khut lamto-in “rabbi aw, thei-kung leh olive kung kikhentheih hun hi lo hiam,” ci-in dawng hi. “ Hi lo hi.” A dang khat in dawng leuleu in “ Rabbi aw, keel leh tuu kikhentheih hun hi, ci-in dawng hi. Tua bangin sangnaupangte dawngna a zak khitteh tua rabbi in “Sangnaupangte aw, na muh ngei loh mi khat pen na sanggampa, sanggamnu bangin na muh hun in zan khuamial bei-in khuavak kipan hi, ci-in dawngkik hi. Tua bangin na muh mateng bangzah-in khuavak taleh khuamial sungah om lai na hi hi, ci hi.\nLuke 10:30–37 sim in. Jesuh in hih tangthu deihna bang pulaak hiam? Khristian pilsinna-ah nangma mapan theih bang om hiam?\nSeventh-day Adventists thu-um khat ihihna tawh Khristian tampite muh khakloh thuman tampi i mu hi. Misite omzia, Sabbath, 1844 thukhenna, Satan leh Khrih kido-na, cihte i thei hi. Hih thuman thute theih ding thupi mahmah hi. Ahi zongin mi hehpih thei lo, mi nengniam, simmawh, thuman lo-in nasem lehang, thuman theihna in bang phatuam ding hiam?\nKhristian pilsinna mantak in mihing siatna, hoihlohnate tungah zawhna a hong pia ding hi. Pilna in Khrih in mi a it bangin itna hong nei sak hi. Bang hang hiam cihleh Khrih in amaute mawhna pua-in, sihna thuakin man kiseh thei lo tawh a hong lei hi. Singlamteh mai-ah Pasian in mimal khat manpha a sak mah bangin eite in zong manpha-sa a itna i nei ding hi. Khristian pilsinna in hih thu limtak hong hilh a, tua hi keileh Khristian hihna in khiatna nei lo-in a minpua peekmah ihi ding hi.\nKhristian thuzuihna tawh kituak lo kimlepaam pan hi taleh ngei-na hoih lo tuamtuam a om hiam? Na zawh ding tua bang hoih lo a om hiam?\nKHUAVAK HI DINGIN SAPNA NGAH\nLeitung hunpai zia ngiahsun lehang leitung in a hoih lamsangh a sialam manawh semsem hi. I mimalin nisimin hamsatna i nawkkha den hi. Natna, sihna, nupa kikhenna, innkuan sung kisiatna cihte a kipan siatna in hong tuamcip hi. Siatna in hong vukcip phial taleh leitungah thuman om nawn lo bang phialin kisia khin taleh Jesuh hong hopihna aw kiza thei veve hi: “Note pen mite aa dingin khuavak tawh na kibang uh hi. Mual dawnah a om khua kiseelcip thei lo hi. Mei a vak khit ciangin kuamah in lawh khuhlo hi. Meivakna mun sangah koihzaw a, innsung khempeuh a taangsak hi. Midangte in na gamtatna hoihte uh a muh ciangin vantungah a om na Pa uh min a phat theih nadingun mite mai-ah na gamtat hoihna uh khuvak bangin na kilangsak un” (Matt. 5:14–16). Hih in Khristian khat ihihna tawh nuntakzia ding bang hong hilh hiam? Midangte in Pasian amuhzia uh tungah bang huzaap i nei hiam?\nSuun nisa mah nungah Galilee Gunpi gei-ah Jesuh in mihonpi tungah a pulaak tua thute mipi in koi bangin a theitel ding hiam? Jesuh thuhilh a za mipi in khuavak leh khuamial a thei lo om lo hi. Mi a tamzaw in khuavak sangin khuamial kihta zaw hi. Amaute in Roman ukna, galkap nuai-ah omin, tuhun bangin telephone, computer, internet cihte a zat loh uh hangin eite mah bangin nungta thei veve uh hi. Tuhun leitung in dipkuathuai zaw hi. Romante mun tuamtuamah kizel uh a, buai-na piangsakte Roman singlamteh tungah guaktanin kithahna thuak uh hi. Ahi zongin Jesuh in a nungzuite khuavak bangin a nungta dingin hilh hi. Mi hehpih ding, lungsim siangtho ding, kilemna nei dingin hilh hi. Khristian pilsinna-ah sangnaupangte in leitung khuavak hi dingin hilh kisam hi. Midangte tungah Pasian hoihna kilangh sak lungsim kisam hi.\nBangci lampi tawh mite tungah Pasian leh Ama hoihna kilangsak thei ding i hiam?\nNUNGZUITE ETTEHIN NUNGTA\nPawlpi in Khristian pilsinna thupi ngaihsut ahihleh Jesuh tawh mapatkhop a kul masa pen hi. Jesuh in nungzui ding mi hong sam hi. Amah tawh nungta khawmin Ama nasem dingin pantahin hilh hi. Ama nungzui khempeuh in mi tawh kilawmtatna nei-in mi it ding, hehpih dingin Jesuh in hun hoih hun pha pia hi. Jesuh in amaute khatlekhat sanggampa sanggamnu bangin kingaihsut uh hileh hih leitung in bangci bang dinmun hi ding cih nisim a nuntakna tawh hilh hi.\nLuke 4:18–23 sim in. Ama nungzuite khempeuh adingin Khrih in bang pulaak hiam?\nNungzuite in amau a makaih Jesuh khut nuai-ah kum thum sung bang thusinna a neihna sung uhah Ama tatzia in Nazareth khua-a a gen masak Pasian gam ki-ukna sung a nunzia ding a hilh bangin nungta uh hi. Mawhmai-sakna, hehpihna, itna cihte in hamsatna, kipiakna, lawhsapna cihte tawh tonkhawm hi. Ama nungzui dingin kisinna in a baih hi lo hi. Ni khat ni nih sung nungzui hi lo hi-in nuntak hun sung khempeuh nungzui hi ding kisam hi.\n“Honpa in nungzuite tungah a thupiak in Amah a um mi khempeuh tungah thupiak ahi hi. Kha Siangtho tawh kidim mite tungah Pasian in muanna tawh a piak nasep ahi hi. Khrih nundan a nei mi khempeuh in midangte in zong hotkhiatna a ngah nadingun hotkhiatna thu pulaak ding sawlna ngah uh hi. Hotkhiatna nasem dingin pawlpi kikoih hi. Hih a siangtho na a sem dingin a khentat mi in Khrih tawh nasem khawm mi ahi hi.”Ellen G. White, The Desire of Ages, p. 822.\nJesuh nungzui ihih mah bangin biakpiakna, thu-um mite tawh kilawmtatna khempeuh in Khrih bulphuh hi. Jesuh mah in nungzuihna a pankhia hi. Mi tampi in rabbi thuhilhte zui uh hi taleh Jesuh bek mah in Ama nungzui dingin numei pasal mi khempeuh sam hi. Thupiakte khempeuh sangin Jesuh tawh nungta khawm ding thupi zaw ahihna rabbi-te in tel zo lo uh hi.\nJesuh nungzuite in mi khempeuh thupi ngaihsut ding bek hi lo-in amaute in koi-ah khangto thei ding, bangci bang dinmun, nuntak khuasakna uh a khangto thei dingin panpih, makaih ding cihte kisam hi. Tua hi-in Khristian pilsinna khempeuh in leitung nuntak nading bek ngimna nei hi lo-in Khrih hong thupiak bangin Amah bangin cimawh genthei mite huhin hotkhiatna thu a pulaak ding hi.\nNate thu theihna (physics) nei mi minthang Albert Einstein in “A thupi mahmah khat in theihnopna tawh thu dongdong ding” ci hi. Thutheihnopna lungsim in mihing pianpih hi; theihnopna in a hong piang tawm hi. Nate pianzia, omziate in lamdangin, tua thute theihnopna lungsim in thudot ding tampi hong khangsak hi. Nisimin hun tawmvei sung beek nate pianzia ngaihsutna in kicing hi. Theihnopna lungsim si-sak kei in.”\nMihing telzawh loh thu tampi tawh kidim leitungah a nungta ihi hi. Leitung pilna in kimlepaam nate lamdanzia hong hilh uh hi. A kimu thei nate lamdangin thuthuk vive tawh kidim ahihleh vantung thute in lamdang zaw sem ding hi lo hiam?\nA nuai-a Lai Siangtho munte in thuman zonna leh thuman theihna bang pulaak uh hiam? Jer. 29:13; Matt. 7:7; Sawl. 17:26, 27; Late 25:5; John 16:13; John 17:17.\nEi mah bangin Lai Siangtho sungah numei pasal tampi in a tuahkhak uh thu theihnopna lungsim, a lametna uh, a lau-nate uhleh a lungdamna uh thute banah thuman a kantelna, a tel zawh loh thu uh thu thukpite a theihnnopna uh kigelh hi.\n“Amah in na khempeuh amau hun ciat tawh a kituak dingin a bawl hi. Amah in mailam thu theihnopna lungsim eite tungah hong guan a, ahi zongin ama sepnate a cing a theihzawhna ding hong guan lo hi” (Than.. 3:11). Solomon in a cihnopna hi ding hiam? Hebrew ‘olam’ a khiatna in ‘tawntung thu’ ahih keileh a beisa hunte leh mailam hunte” cihna hi. Tua hi-in Pasian in mihing lungsim ah a hunbeisa leh mailam hun, a bei ngei lo ding hun, ngaihsut theihna hong guan hi. Mihing ihihna tawh kizui-in nuntakna leh thu tuamtuam tawh kisai-in “ a thupi thute” ngaihsut theihna, dot theihna i nei hi.\nHih munah Lai Siangtho in mun bulpi pen hi. Ei kua i hiam? Bang hangin nungta i hiam? Koi bangin nungta ding i hiam? Misi bangci om hiam? Bang hangin siatna leh gimna om hiam, cihte in tangtawng pek pan a khang a khangin mihingte thudot hi. Hih bangin mi tampi theihnop thu thei-in midangte zong a hawmsawn thei mi ihihkhak pen hamphatna lianpi hi. Khristian pilsinna-ah Lai Siangtho hong hilh bangin a kihilh lo hileh, tua pilna in bang pilna hi ding hiam?\nBang hangin hih bang dotnate dawnkik nadingin Lai Siangtho mah thupi pen hiam?\nMI AA DING I HUNTE PIA\n1 Thess. 2:6–8 sim in. Sanginnte, biakinnte dinmun ding leh bang thu kilanghsak ding hi, ci-in Paul in hong hilh hiam?\nTuhun in kimlepaam sia lua mahmah hun ahih manin Lai Siangtho in a hilh bangin pawlpi thu i thei zo kei hi. Matthew 18:20 sungah “ Note khat le nih in keima min tawh na omkhawm uh ciangin tua lai-ah kei ka hong om ding hi,” ci hi. “Thuciam Thak hong hilh pawlpi dinmun ding leh khua sung dinmun ding a kipatkhiatna mun in thu-um innkuan hi, ci hi. Thu-um mi tawmnote in tua bangin thungenkhawm, lasa khawm, Nekkhawm nei khawm-in Jesuh thute kikum khawm uh hi. Tua bangin kituahkhopna mun in biakna sang, pawlpi tawh kisai pilsinna mun hong suak hi. Pawl sung mi thakte tungah Jesuh thute leh Lai Siangtho thuman hilhna mun hong suak hi. Paul gelh mah bangin Romans 12:2, “Leitung mite gamtat bangin gamta kei unla, na lungsim uh kikhelin Pasian kipuahphasak un. Tua hileh a hoih nate bang hi a, bangte in amah lungkimsakin bangte a kicing hiam ci-in thei-in Pasian deihna na phawk thei ding uh hi.” Tua bangin amaute kipawl khopna mun in hotkhiatna bangin a nuntak theihna mun, etteh ding hong suak hi. Tua bang munah amaute in phatna lasa khawmin, lungkia lo-in thungetkhopna, khat le kihehpih kipanpih a pian theihna a hang thute thei tel uh hi. Mi khat in Pasian hoihna pulaak i zak ciangin ei mahmah in zong Pasian hoihna muhthakna i nei hi. Mi khat in ama thuak hamsatna, zia-etna-ah zawhna ngah thu i zak ciangin i nutnakna-ah Pasian thupha phawktheihna i nei hi. Tua bang ciangin mite ading phattuamna a piangsak nunna, Topa mi zat khat a suah ding lunggulhna om hi.\nPaul in Pasian hong hotkhiatna in singlamteh vangliatna, hankhuk pan Topa thawhkikna, Ama hong pai kik ding kamciamte hong hilh hi. Hih thute sangin thu hoih zaw bang mah om lo hi. Paul in singlamteh vangliatna thu a tangko-na ah na khempeuh nusia hi. A nuntakna bangmah sit nei lo-in Jesuh thu genin, a nuntakna in cihtakna tawh kidim hi. Tua bangin Paul in nasem hi taleh khat le khat kipawlkhopna leh biakpiakkhopna tungtawnin hotkhiatna thu sungah nuntak bucing kingah hi, ci-in Paul in hilh hi. Lai Siangtho hong hilh hehpihna thupuak, i genkhiat thute i nuntakna in a pulaak hiam, cih pen mite’n hong en uh hi. Na nunzia limtak kisittel pha in. Koi bang teci na hi hiam?\nNgaihsutbeh Ding: “Khrih in leitung ukna nei mite lametna bangin kalsuan lo hi. Mualtung Thuhilhna-ah a man pilna nasepna khempeuh puahpha dingin hong pai hi. Leitung in Jesuh zia le tong mantakin theitel a, Ama thuman theitel dingin thuhilh hi. Ahi zongin a khial mite in lametna neilai ahih manun Jesuh in amau mawhna maitang kawk pah lo hi. Jesuh in mawhna hangin leitung mite gimthuakna mu hi; hong hehpih hi. Ahi zongin tua gimna khempeuh a bei nading mite lamet bangin hong hilh lo hi. Ama hilh thute in leitung mite hoihsak thu sangin hoih zaw hi. Mite lametna nusia lo-in, amau khentel theih dingin Pasian Gam thu leh a omzia thute hilh zaw hi. Ama nungzui mi honpite tungah a hilh thute in eite zong hong hilh hi-in a thupi-na neu zaw tuan lo hi. Tuni tuhun ah zong Ama hilh Pasian gam thukhunpite sinin theih ding kisam hi.” Ellen G. White, The 18 Desire of Ages, p. 299.\n1. Robert Louis Stevenson in Edinburgh, Scotland gamah 1850 kum-in suak hi. Nitak khat amah a kem nu in lupna bawlsak man nailo a ngak kawm-in kongkhak pan amuh thu khat hih bangin pulaak hi. Meivak tawi mi khat in mun khat pan mun khatah pai kawikawi-a meivak tawh kimawl mawl hi. “Hia mipa en dih ve, naupangvai lua,” ci-in hopih hi. Na kimlepaamah khuavak tangsak ding leh itna nei dingin Pasian in bang hong sawl hiam? Masuan ding a thei lo na hihleh na lawmte tawh kikum inla, Topa nasepna-ah na kihel zawhna om ding hi.\n2. Hotkhiatna thu genna-ah pawlpi in Pasian tawh nasem khawm ding a, Jesuh kammalteleh ama sepzia mitsuan in. Pasian in mihingin a hong pianna in Pasian in mi tawh hong nungta khawm mi lakah om, hong dahpih, hong gimpih, hong nuampih dingin hong pai hi. Tua bang mahin kimlepaam mite tawh dahkhawm, nuamkhawm thuakkhawm ding hong deih hi lo hiam? Koi bangin tua bangin na nungta ding hiam? Tua bangin khangnote in a nungta dingin koi bangin na pantah ding hiam?\n3. Seventh-day Adventists pawlpi tungah hong kipia thuman thutak mi tungah hawmsawn dingin ngaihsun in. Koi bangin pawlpi in hong huh thei ding hiam? Thu hamsa, telhak thute a kitel nadingin koi bangin pawlpi in thu kikupna mun hoih, hong huh thei ding hiam? Mite in a telloh uh thute dong nuam dingin koi bangin lampi honsak ding na hiam?\n4. Na kimepaam a om kideidanna tuamtuamte ngaihsun in. Koi bangin pawlpi in tua bang thuman lote pelh-in Lai Siangtho hong hilh ding hiam?


url: =Mali gamah al Qaeda tawh akizom migilo 2 kiman :: ZOMI DAILY\nposted on 28 March 2016 at 9:32 pm Lomkholna: News, Sawltak, World\nAfrica Continent sung aom Mali gamsung ah al Qaeda thautawi migilo tetawh kizopna anei migilo 2 kimankhia cih Reuters News pan kiza hi. Hih migilo 2 te in Mali gamtawh gamgi ahi Ivory Coast sung aom Beach Resort khatah tukha kipatlam in mi 19 bang thatkhin uhhi ci’n kumpi thunei te’n genkhia hi.\nNungdiak March 13 ni in hih thautawi migilo te’n tuipigei ah tawlnga in aom mite phialkapgawp uh a, tuakhit ciangin Hotel sungah lutin mitampi kapzak uhhi. Hihbang in agamtatna te hangin akizongzong hi a, tu’n mi 2 aki mankhiata ahihi.\nIvory Coast te’nzong nungkalsung in al Qaeda tetawh akizom in akigen migilo mi 15 mankhia uhhi. Tuate pen Islamist Group mah kici uh a, ahi zongin North African Branch pan cih kiza hi.\nHih Mali gamah akiman te thupen akician in genkhiatna aomnailoh hangin, anih un muntuamtuak ah akiman ahi uhhi. Khatpen Saturday ni in kiman a, akhatpen azingciang Sunday ni in kiman hi. Tuate lakah khatpen mawtaw hawl naseptawh khuasungkhawng akileh kawikawi khat hihtuak hi.\nMi ommuang kimlai asusianuam migilo pen aciangciang panin hong phulkhiakhialai uhhi. IS te hongminthanzawh Al Qaeda tebang pen akiza khangei luanawnlo hi a, ahi zongin amauzong amau muntek ah gitloh gamtatna te nakhiamtuanlo uhhi.\nMigilo tepen upmawhlohna mun leh upmawhloh nasepkhawng nasem khinkhian uh a, ahun atunciangin hong gamtang ziauthei uhhi. ZD Sawltak #zomidaily\nPrevious: Khat le khat ki noptuam pihtek ~ GS Pau\nNext: Mipi makaihzia nam Nga ~ Hau Za Cin


url: =A theihhuai upna laang (No. 4) ~ Langh Khan Mung :: ZOMI DAILY\nposted on 24 August 2018 at 6:10 pm Lomkholna: Biakna, Langhkhanmung, News\nProsperity gospel in hauh ding leh dam ding a bulphuh theihna uh in LSTho pen a deihna munte teptan kawikawi-in a kigelh a mal lianin a khiatna uh pan hi.\nMikangin “a literalist exegesis of some biblical texts that are taken within a reductionist hermeneutic” kici hi.\nZeisu pen Topa hina panin leiba neipa suakin, Kha Siangtho pen mimal khat ciat i nopsakna dingin vangliatna a nei nasem hong suaka, Pa Pasian pen a piansakte’ i kisapna, deihna, lunggulhnate a kicingsak, hotel bang hileh zite’ van a tawisakpa hong suak hi.\nHih thu asangte’ thuhilhna-ah kam tawh pulakna thupisak mahmah uh hi. Tua banga pulakna pen “word of faith” ci uhin, thu-um mite nuntakna-a Pasian kammal LSTho’munah koih uh hi. Upna a zawngkhal kei nak leh Pasian’ min tawh kiptak leh khotakin i pulakkhiatnate in nate piangsak, khelsakzo ding hi ci uh hi.\nTua ahih manin mikhat in thupha leh hamsiat, ama’ tunga a thupiangte ama’ kam pana a pusuak kammal hang hi. Thuhilhte in na kamah nalamdang om hi-There is a miracle in your mouth” ci uh hi.\nHih bangin a pianna dingin na lunggulhte kician leh tel mahmah in. Na kamin lokhia in. Pasian’ vangliatna leh upna hangin ngahkhin ing kici in. Thuhilhte in Pasian kamciamte (the promises of God) a kam panin a genkhiatna tungtawnin, Pasian pen tua thuhilhte i kammalah thong kia-in kihen-kikhih hi cih upna tawh mu ding hi ci hi.\nCidamna zong thupisak uh hi. LSTho kammalte, thudikte lungngai-in kam tawh i pulak ciangin, lunggulhnate a tangtungsak ding vangliatna hong piang hi. Zeisu’liamma tawh ka damzo hi-By the wounds of Christ I have already been healed ci uh hi. Amau ngaihsutna uah, hih bangin i cihna in damna ding Pasian thuphate hongin, khahkhia-a kidam hi ci uhhi.\nDamlohna,zawnna, tuahsiatnate pen a kicing upna, a thakhauh upna neihloh manin kiphukha ahih manin, hehpihna leh kikhualna omtheilo hi. Hihbanga a guallelte pen Pasian in itlo hi cih hisawnsawn hi. (zomlai ding) Langh Khan Mung\nPrevious: A (30) na Australia Prime Minister thak Scott Morrison\nNext: Lennupa mun keplezuun ziading kikupna\nUSA gamsung biakna nam in kipawlna CCT Meeting nuamtakin zothei


url: =Tuimang Khua’ Naupangno te Huhna Ding | ZOKUOMTHAWN\n← ADC polls in the pipeline | Gun fire rocks Moreh\nThe Status of Tibet →\nTuimang Khua’ Naupangno te Huhna Ding\tPosted on April 11, 2008\tby Zou Sangnaupang Pawlpi Delhi By Thang Guite\nDear Zomi Pihteng,\nTuimang khua a naupangno ki zuak te lak pan 12 ki mu nai lo a hih man in, a innkuan pih ten a na kan san lai tak uh hi. Sumleh paai haksat na leh lungkham na, khitui naptui tawh a ki dim lai tak uh a hih man in leitung mun tuamtuam a om ZOMI teng in ii panpih thei zah aa ii pan pih ciat nading hong zawn sawn nuam ing.\nHih bang thu pen ZOMI sungah a piang nai lo thu leh ii zaknop het loh thukhat a hih man in khasiat huai sa mahmah ing. Tua a hih man in thunget leh na sum leh paai tawh huh thei hi teh sanggam.\nLondon Zomi Pawlpi min tawh Ks. 250000/- leh Revd. Dr. Gin Khan Khual te innkuan in vei na tak tawh Ks.250000/- huh na pia uh a hih man lungdam hang , ei a pia nai lo a pan pih nuam ii om leh lung dam huai mahmah ding hi. Ih huh ii panpih na te pen Pasian in hong muak suak sak het lo ding cih pen kei lamet na leh ka thunget na hi.\nA kua ma ciat in a tawm a tam cilo in ii panpih theih zah in panpih ciat ni. A nuai a lai pen Rev. En Khan Hau, tulai tak ZCLS leh ZBCM ah president a sem Tuimang khua pan hi.\nZomi Sungah,Suan TawngUK———————————Dear Zomi pih khempeuh te aw,\nTuimang numeino 15 kizuakna vai theihsakna:\nTuimang khua numei no te vai pen ka khual zin sungin leitung bup a om Zomite i kilunghih mawhna tawh Internet pan na kikup ngei ngai teng uh inn katun teh kaza a, ka dahsuak in, ka hehsuak in ka om hi. Tua kawmkal ah hong lung hihmawhpih te khempeuh tungah ka lungdamna thu kong pulak nuam lua hi. Hih thu kazak phetin ka khua uh ph. 070-50394 ka hopih a, a tanu te a kan to Pa Gin Khan Kap leh Pa Tuan Za Dal teekteek tawh ka kiho ngiat hi. A tom in anuai abang hi. India gamsungah numei no a zuak to pen ka khua vengte uh luangel khua, Pa Cin Kap tanu Dim Lam Cing hi in, Demapur ah lai Siangtho sangkah ahi hi. Sangkah ding manglai mang pau siam ding cih tawh numei no te a zol ciang in, numei no te utlua mahmah a, nu le pa te in zong a hoih dingin lamen ciatuh a hih man in, a phal mah suak ahi hi. A pai taktak numei no 15 hizaw hi. Mi thum kila kik zo a,12 omlai hi. Hih a kan to papi nih te pen a zuaknu Lam Cing mah zawnin a pai to uh hi a, New Lamka pan hih papi nih te nusia in sianu bek va pai hi. Pa Gin Khan Kap tanu Cing Khawl Kim leh pa Khan Do Piang tanu Niang Lun Man pen ki khawng nailo ahih manin tua te gel hong ciah pih in lamka ah a pa te kiang ap kik hi. Tuan Za Dal in a ta nu a ciahloh ciangin siamah nu kiangah hong zonpih kikin a cih hangin sianu ut nawnlo ahih manin, mel theih dang khat cialin Demapur va pai suak uh a, zon theih bangin zong kawikawi uh hi. Pasian hehpihna tawh ei Zomi Custom bu Pa Lam a cih khat in heh pihhuai sa in na zonpih kaw kawi hi. A tawpna ah Naga mi Pastor khat tawh kiho kha in tua Pastor pa in a Pawlpi mite lakah a zonpih teh Pa Tuan Za Dal tanu va muhpih hi. A leipa in Rs 5000/- tawh kalei hi, ci in phallo ahihman in a pa in khitui naptui tawh thum thum a, Pa Lam leh Pastor pa in zong amahkhan liang (kamciampia in)in thumsak ahihman , a batin a tanu ngah khia zo hi. India a custom bupa Pa lam leh Naga Pastor te tung ah lungdamna lian mahmah hi. A ta te uh thum tawh Tuimang a tunkik uh ciangin Sianu Lam Cing kiang ah luangel ah pai in a sum bat Rs 5000 piak danding a gen uh ciang in Sianu in piak kul kei, kei mah tawh na kimu ning ci ahih man, a mai phot ding tawh kibang hi. Tu in a kimu nailo numei no 12 te ii nu le pa te nupi leh papi 9 (kua) tengin khitui naptui tawh tanu te kanding in India a paitoh laitak uh hi a, a paizawh kalthum a pha tawh, kal nih a phatawh kalkhat apha tawh om zelzul in, date 5.4.08 ni ciang ciang thukizakna om nailo hi. Naga Pastor pa in a genna ah Demapur bek hilo in akim a paam ah zong kithehthang kawikawi dingin gen ahih manin leh sum om leh kileikik zoding in kilamen hi. Azuaknu in India sumin tul zakhat dektak ngah tuak a, kum thak sung ahih manin sum khek tamlai ahih teh kawlsumin tampi ngah theiding cih kituat thei hi.\nTate ki-it lua ahih manin inn le lo pong liangin leikik a kulliang dinmun a tung ka khuapihte ka gal ngaihsut ciangin ka khitui hong luang keuhkeuh mawk hi. Tua ahih manin, India a om unau sanggam Zomi pihte in hehpihna taktawh nong kansak ding uh kong thum ngetbgut hi. Tulaitak India a om a nu a pa te lungdamsa in hongciah sakzo dinghi uh teh, ci in ka kilamen mah mah hi. Sianu Lam Cing mahmah in zong a zuakna mun theikim ding ahihman in khua hong tunpih nading hong huhkik henla, Tuimang te in zong minam dang hilo bek tham lo in, khuaveng khat a kigamgi lian, logam khokhawm singpua khawm i hihman in a mawhna i maisak ding pen, I Pasian deih mawh kimaisakna ahi hi. Leitung bup a om hong lung hihmawhpih Zomi khempeuh tungah leh India a om hong buaipih Zomi sanggam te tungah ka lung uh dam mah mah hi. I Pasian in thupha hong piakim ciat ta hen. Tunung ciang in Zomi te khat le khat kihuh in, sanggam laizomte zuakna tawh sumzon na i neih khak nawnloh nading in a hong thum phapha ka hi pah hi. Mihing takpi kizuakna tawh sumzonna in cihtheihna leh daupaina hong pia lo dinga, I Pasian lungsim a nasakte i hi zaw ding hi, cih phawk ciat ni.\nA nulepa te tawh a kibangin a thuakpih,Rev. En Khan HauKalaymyo-Kawlpi. ZOLENGTHE: CONNECTING THE ZO PEOPLE\nZou Students' Association Delhi Branch\tView all posts by Zou Sangnaupang Pawlpi Delhi →\tThis entry was posted in Uncategorized. Bookmark the permalink.\t← ADC polls in the pipeline | Gun fire rocks Moreh


url: =A (7) veina Zogam Gospel Team te Laaitui ah ~ Zingsol :: ZOMI DAILY\nposted on 3 March 2017 at 12:01 pm Lomkholna: News, Zingsol, Zomi\nMarch 1, 2017 | Laaitui | A(7) veina Zogam gospel team te Laaitui ah pai hi cih thu kiza hi. Tua lai ah akihel thei teng (1) Lengtong Kam Khen, (2) Lengtong Go Lian, (3) Guiter siam Deihpi (Falcon band), (4) Khuppu drummer, (5) Muanpi (Deihpi’ nau) bass, (6) lasian Lulun le (7) Rev Khai Khan Zam (Sia Zam Bawi) te kihel uh hi.\n“Hih Zogam Gospel pen bel Falcon music band le Lengtong band te kigawm in Rev Zam Khan Khai (Sia Zam Bawi) te tawh akiphuan khia cih ding hi mai” ci in Lengtong Go Lian in Zingsol ah hong gen hi.\nHih Zogam gospel ii ngimna pen ahileh leh –\n(1) Zomi te Christian hihna sung ah Pawlpi kibat zenzen loh hang ih tupna kibang ahihman in ki-it siam nading.\n(2) Ih lasiam, music siam minthang te khuata te ah pai pih in khuata te in amau te kua te cih mu ngei in a theih ngei nading.\n(3) Minam sung aa khangno te pawlpi te in na pampaih lo in, ana huai siam nading.\nCih te hipi pen hi ci in Lengtong Kam Khen in Zingsol ah hong gen hi.\n“Hih bangin ka paina te uh ah Zomus zong na phut pah ung. Ahang pen lasiam, music siam pawl khat pen amaimang tampi om in tua te pam maih ka sa mahmah aa tua bang te lapsang theih nading sawmna hi” ci in Lengtong Kam Khen in gen hi.\n“Tun mailam ah Zomi lakhui album bawl peuh mah pen Zomus in censor ta ding cih zong ngaihsutna om hi. Zomi te lakhui ki mawk bawlbawl in quality nei lo pawl khat pen alei te aading nalua ahihciang aa tun mailam ah Zomus in en masa phot ding tua pan Zomus in zomi pi tung ah hawmkhit ding kilawm acih te bek Zomus in local tuamtuam aa Zomus kipawlna te zui in hawmkhiat sak ding cih bang ngaihsutna om hi. Zong sem sawm takpi ung” ci in hong genbeh lai hi.\n“Zomi te music lam, la lam khantoh nading akisam pen bel ih laphuak te hi. Laphuak te in style hoih la tuamtuam hong phuak thei uh leh Zomi music tum te’n tum thei lua le lasa ten sa thei lua uh ding uh hi. Tun bel laphuak te phauh bang bang lasa te in sa in akitum ahih ciang aa laphuak te tung ah la lam khantoh nading kinga sa penpen ing. Hibel kei muhna bek hi.” Ci in Zingsol ii dotna tawh kisai in Lengtong Kam Khen in hong dawng hi.\n“Tu hun ah Zomi la-uk, music uk te hanciam huai kasa mahmah hi. Ko hun lai bang nawn kei. Tun labawlna tawh nekpiang zota hi. Kei bang khui khat bawl leng ka innkuan un kum 3 sung bang ka kham uh hi. Tua ban ah asiam te gamdang ah zong ih mipih te in sam in hampha kasa mahmah hi. Hanciam huaita hi” ci in hong Lengtong Kam Khen in la-uk, music uk te ahanthawhna hong gen hi.\nZogam gospel team te Laaitui hong paina tawh kisai in Laaitui EBC pawlpi in zindo in inntek asem uh ahihi.\nZogam gospel te pen Laaitui ah March 1,2, 2017 (ni 2 sung) om ding uh aa tua pan Lun Mual khua, Dimlo khua cih te pai lai ding uh hi. Zingsol tanu/ Foto – Zingsol\nPrevious: Kim Jong Nam vaitawh akiman North Korea gammipa ki khahkhiata ~ ZD\nNext: China gamsung ah Bus leh Truck khat kiphukha, mi 10 si in 38 liam ~ ZD


url: =Ciimnuai Project – 2 :: ZOMI DAILY\nposted on 7 January 2015 at 5:29 am Lomkholna: News, Zomi, ZomiTimes\nMinam khempeuh in khangluivan, Mun lehgamte kemin tangthu kanin puah uhi. Chin State Kumpi inzong Myanmar kumpi in mun thupi leh munlui aciaptehsak ding hanciam uhi. Tua mah bangin Kawlgam khuapilui Visanu, Hanlin, Takong Innluite leh tangvan pupagam khatin UNESCO in ciaptehsak ding hanciam uhi. Laimite (Hakha, Falam) Lailun khualui pan piangin, Laimi kiciin Lailun khua puah uhi. Ciimnuai pan pusuak Thado, Zo, Vaiphei, Sihzang, Ngawnte leh adangte in Ciimuai khualui ipuah ding ahi hi. Hun khat ciangin ithupisak kei zongin itang thu, ipusuahna Ciimnuai mah pan kipan ding hi. Akisam thute Ministry of Culture Dept. ah ipulak ding ahi hi.\nCiimnuai ah Innpi ilam khit ciangin Khangluivan Zongeina galvan, Puansilh, vanzat, innsung vanzatte kikoih ding hi. Hih vante nang mimal, innkuan minin na piaknop leh khangthak Zomi tangthu ah kiciamteh dinga, tuni a kipan kipia thei hi. Ciimnuai innpi sung ah beh tuamtuam tangthu atomkimin kigelhkhia ding a, Ciinmuai -Saizang Mang (Ukpite) thu, Ciimnuai khuamun pan lalkhia beh masate thu gelhin laibu ah kikoih dinga, Manglai, Kawllai, Zolai tawh kigelh ding hi. Tualgal kidona, Mang/Ukpite siahkaihdan video kilain lenglate (Inland, Foreign Tourist) khempeuh et theih dingin kilak ding hi.\nZogam pan Kawlgam zanggam gamdang tung Zogam zin dingte Ciimnuai khuagei, Saizang vanlengtual (Air port) tung masain, LianDo leh ThangHo Hotel, Lengtonghoih Park ah nuamtak tawlnga masa ding uhi. Pastorte thungetna tawh vaidawnin kikha ding hi.\nCiimnuai History Committee in tulaiin tangthu akaihkhop laitak hi a, ibeh tangthute deihkaih lua a, Ciimnuai ah ibehpite hausa (UKpi) sem ngeite uplohteng kikipsaklo dinga, Khangsimna saulua leh tomluate enpha kik ding hi. Tuni a kipan Ciimnuai project committee tung ah beh laibu khattek ap leng, Ciimnuai library ah hong kikoih sak ding hi. Committee\nPrevious: Sen gamgidung ah singgu gamdangmi 102 kiman\nNext: Tulaai Leitung Thuthang Tuamtuam Updates Jan 6,2015


url: =NATO galkap kipawlkhawm te’n galdo kisinna nei ~ Thang Khan Lian :: ZOMI DAILY\nposted on 21 November 2016 at 7:22 am Lomkholna: News, Thangkhanlian, World\nNov. 21, 2016: NATO galkap kipawlkhawm galkap 4,000 ten galdo kisinna ”multinational military exercise Iron Sword 2016” kici Lithuania gamah neih kipan ta hi ci-in Lithuania Defense Ministry in zan in pulak hi.\nNATO galkap ten NATO gam sunga member Estonia, Latvia, Lithuania, USA, United Kingdom, Germany, Canada, Luxembourg, Poland, Romania leh Slovenia ten December 3 panin galdo ding dan kisinna na pan ta uh hi. “Hih Lithuania gam-a multinational military exercise kici pen galkapte siamna lahna ding galdo kisinna hi a, NATO a hat zawk semna ding ngim tawh a kinei hi a, galkap kihelte man sa-in a om tek ding uh kilamen hi.\nHih Iron Sword 2016 kici galdo ding dan kisinna pen nakpi takin phatuam ding hi,” ci-in Col. Dalius Polekauskas in galdo ding zia kisinna kipatna honna ah gen hi.\nNung kal in Lithuanian Land Forces Commander Valdemaras Rupsys in Iron Sword 2016 pen lauhna hong piang dingte manlang tak-a dal theihna ding kisinna hi ding hi ci-in na gen khol hi. Iron Sword exercise pen Lithuania in thum vei a zindona hi ta a, hih galdo ding dan kisinna pen NATO Military Training and Exercise Program kici sunga kihel hi a, a neih zelzel uh ahi hi.\n-Sputnik/ Thang Khan Lian\nPrevious: Malaysia: Naupang kum 2 aphapan khat mawtaw tungpan kia in si ~ ZD\nNext: Syria gamah Rebels te’n Barrel Bomb leh Thau tawh innkuan khat kaplum ~ Thang Khan Lian\nNaupangno kum 3 aphapan khat anu in mawtaw tawh taihlumkha\nTopa hoih hi, kei’ tungah ~ Lengtong Pauno


url: =Khang Tangthu Nihna 28 | Siantongluan.net\nKhang Tangthu Nihna 28\nKhang Tangthu Nihna 28 |\nAhaz in uk ding a kipatin kum sawmnih pha a, amah in Jerusalem-ah kum sawmleguk sung uk hi. A pu David gamtat hoih bangin Topa mitah a man gamtalo a,\nIsrael kumpite khekhap zuizaw hi. Amah in a kisung milimte nangawn Baal-te-a dingin a bawl hi.\nTua ciangin Hinnom tapa kuamah paknamtui hal a, Topa in Israel-te mai-ah a hawlkhiat minamte in a zat uh a kihhuai gamtatnate mah bangin biakna-in a tapate a hal hi.\nTua ciangin amah in mual dawna biakpiaknate, leh mual neute, leh singniim nuai khempeuhah biakna pia-in paknamtui a hal hi.\nTua ahih ciangin Topa in Syria kumpipa khutsungah amah pia a, amah in zo-in mi tampi salin Damaskas-ah a ciahpih hi. Israel kumpipa khutsungah zong amah kipia a, amah zo-in a mite tampi tak a that hi.\nBang hang hiam cih leh amaute in a pu a pate uh Pasian, Topa nusia uh ahih manin Remaliah tapa Pekah in nikhat thu-in amaute galhang mihing tul za khat leh tul sawmnih, Judah gam sungah a that hi.\nTua ciangin Efraim mi a thahat Zikri in Kumpi Ahaz tapa Maaseiah leh kumpi inn a uk Azrikam leh kumpipa zomah aana a nei Elkanah a that hi.\nIsrael mite in amau beh Judah mite lak panin numeite, tapate, leh tanute, mihing tul za nih salin a man uh hi. Amaute in amau kiang panin van tampi zong la-in tua vante Samaria-ah a ciahpih uh hi.\nAhih hangin Oded min nei Topa kamsang khat tua lai-ah om hi. Samaria-ah hong tung galkapte a dawn dingin amah paikhia-in amaute kiangah, "En un, Judah tungah na pu na pate uh Pasian Topa heh ahih manin note khutsungah amaute hong pia a, ahih hangin note in heh mahmahna tawh amaute na that uh a, tua in vantung dong ban hi.\nTu-in note in Judah mi leh Jerusalem mi, numei leh pasalte, na sal dingun nuaisiah na sawm uh hi. Topa na Pasian uh tungah nomau mahmah in khialhna nei hilo na hi uh hiam?\nTu-in ka thugen hong za un la, na behte uh kiang panin na lak uh na galmatte uh puakkik un; bang hang hiam cih leh note tungah Topa hehna a lauhuai om hi," a ci hi.\nEfraim mi ukpite pawkhat, Johanan tapa Azariah, Meshilemoth tapa Berekhiah, Shallum tapa Jehizkiah, leh Hadlai tapa Amasa, galsung panin hong tungte langkhatah pangin\namaute kiangah, "Tuhuna i khialhnate leh i mawhna behlapin Topa tungah mawhna eite tungah behlap hong sawm na hih manun hih lai-ah galmatte nong tunpih kei ding uh hi. Bang hang hiam cih leh i mawhna lian khinzo a, Israel tungah a lauhuai hehna om hi," a ci uh hi.\nTua ahih ciangin galhiam tawi mite in uliante leh a kikhawm khempeuh mai-ah galmatte leh a lak uh nate nusia uh hi.\nTua ciangin tua na a sem dingin mite dingin galmatte la uh a, amaute lakah guaktangin a omte, a vanlakte uh sung pan puante silhsak uh hi. Amaute puan silhsak uh a, khedap kaihte pia-in an leh tui vak uh a, sathau nilh uh hi. Tua ciangin amaute lakah a tha ginalote la tungah pua uh a, nisuh khuapi ahi Jerikho khua amau behte kiangah paipih uh hi. Tua ciangin Samaria-ah amaute ciahkik uh hi.\nTua hun laitakin Kumpi Ahaz in Assiria kumpipa kiangah huhna a ngen dingin mi a sawl hi.\nBang hang hiam cih leh Edom mite in Judah simkikin zo uh a, galmatin a mite puakhia uh hi.\nTua ciangin Filistia mite in Shefelah leh Judah-te Negeb gamsung khuapite luh uh a, Bethshemesh, Aijalon, Gederoth, Soko a khuaneute tawh, Timnah a khuaneute tawh, leh Gimzo a khuaneute tawh la uh a, amaute tua munah teng uh hi.\nJudah Kumpi Ahaz pen Judah mite tungah kihihsakna tawh gamta-in Topa tungah citaklo ahih manin ama hangin Topa in Judah mite niamkoih hi.\nTua ahih ciangin Kumpi Ahaz ngetna zui-in Assiria kumpipa Tilgathpileser hong kuan hi. Ahi zongin amah thakhauhsakzaw loin gimsakzaw hi.\nBang hang hiam cih leh Ahaz in Topa biakinn, kumpipa inn, leh uliante inn panin vanmanphate la-in Assiria kumpipa tungah siah pia a, ahih hangin hihte khempeuh a kimanna omlo hi.\nHih Kumpi Ahaz mah pen, a lungkham hunin Topa tungah citaklozaw lai hi.\nBang hang hiam cih leh amah a zo Damaskas-te pasian-te tungah biakna pia-in, "Syria kumpite pasian-te in amaute huh ahih manin amaute in kei hong huh theihna dingun amau tungah biakna ka pia ding hi," ci hi. Ahih hangin tua pasian-te pen amah leh a mipihte khempeuh siatna ahi hi.\nTua ciangin Ahaz in Pasian biakinn-a umlebeelte khawmin satnen a, tua ciangin Topa biakinn kongkhakte a kalhcip hi. Tua ciangin ama-a dingin Jerusalem kiu khempeuhah biakna tau a bawl hi.\nAmah in pasian dangte tungah paknamtui halna dingin Judah khuapi khempeuhah mual dawna biakpiaknate bawl a, a pu a pate Pasian, Topa a hehna dingin a phin hi.\nTu-in ama gamtatna a omlaite leh a omzia khempeuh, a patna panin a tawpna dong, Judah leh Israel Kumpite Tangthu Laibu sungah kigelh hi.\nTua ciangin Ahaz si a, amaute in Jerusalem khuapi sungah vui uh a, ahi zongin Judah kumpite tawh vuikhawm lo uh hi. Tua ciangin a tapa Hezekiah in ama tangin a uk hi.\nTedim Lai Siangtho / Laibu: Khang Tangthu Nihna 28


url: =Zia-leh-tang Khantohna A Thupina - Zomi Adventist Innkuan\nPasian in nute pate tungah nasep pia hi. Pasian’ lim-leh-lai a sun dinga a tate uh’ zia-leh-tong a puah ding uh a hihi. Ama hehpihna tawh tua nasep amaute in sem zo ding hi. Amaute’ utna makaiha a lunggulhna uh a uk zawhna dingun, lungduaina, hanciamna banah thukhona leh khensatna kisam hi. A kikho lo lo sungah ling leh lopa bek po ding hi. Kimanna leh hoih na an a la nuam mi in, a leitang hahin khaici a vawh kula, an kungno phung teng to-in, kiakte kho khia-in a phungvuh kul hi. Tua hi leh an kung hoihin a puah a sepna thaman tampi ngah ding hi.\nMihing’ tunga a kipia ngei nasep khempeuh lakah zia-leh-tong puah tohna a thupi bel hi-a, ni dang sang in tu hunin hanciam mahmah zawk ding kisam lai hi. Khang masa te’ hun lai-in tu-a zaha a thupi nasep ding kisawl ngei nai lo hi. Tu lai nungak tangvalte in a phut khak uh lauhuainate zaha a lian ni dangin kiphu kha ngei lo hi. CG, laimai 169.\nZia-leh-tong thakhauhna ah thu nih kihela – utna-I hatna leh pumpi ki-ukna-I hatna a hihi. Khangno tampi in a ki-uk lo lunggulhna-I hatna pen zia-leh-tong hatna sa kha uh hi. A taktakin a lunggulhna in a uk zawh mi pen a thanem mi a hihi. Mihing’ liatna leh thupina taktak pen amah a uk zo lawpna-I hatna tawh hi zaw lo-in, ama uk zawh zawk lawpna-I hatna tawh kiteh zaw hi. Mi thahat ih cih te in a kikhel bawl lam thei gige napi-a, a hehna iip zo-a a galte a mai sak zo te a hihi. Tua bang mite galhang taktak a hihi.\nPasian in amaute a piak hatnate zang uh hi leh amaute in zia-leh-tong hoih nei ding uha, Khris lamah mi tampi ngah theihna ding huzap nei ding uh hi napi in, mi tampi in a pian dan ding uh neu ngaihsut uh a hih manin, amaute khangto lo-in guautau den ding uh hi. Thu theihna in hatna a hihi; a hi zongin pilna tawh kisai siamna in, lungsim hoihna a om kei leh siatna lamah hatna a hihi.\nPasian in eite, pilna leh gamtat hatnate hong pia-a, a hi zongin mi-kim in eima zia-leh-tong ciat a lam ding ih hi zaw hi. Ni sima a kilam toto ding ih hihi. Bang ci lam ih hiam cih ih kingaihsut ding, tawntung Suangpi tungah a lam ih hih ding Pasian’ Thu in eite hong hilh hi. Ih nasepna a hi bang liana hong kidawk hun hong tung ding hi. Tu mahmaha kimanna a nei ding leh nung cianga a sang zaw nuntakna’a ding zia-leh-tong ih neih theihna dingin, mi khempeuh in Pasian’ hong piak hatnate ih puah ding hun pen tu laitak a hihi.\nNuntak gamtat khempeuh in bang zahta-in a thupi kei zongin zia-leh-tong zuunna ah huzap nei veve hi. Zia-leh-tong hoih pen leitung neih-leh-lamte sangin manpha zawa, tua zia-leh-tong zuunna nasep in mihing’ sep theih khempeuh lak panin a thupi bel a hihi.\nThu khat peuh tawh kizuun zia-leh-tongte pen kikhel thei-in kithuhual lo-a, teknek nianua hi. Tua bang zia-leh-tong a neite in nuntakna ah ngimna leh tupna a sang nei lo hi. Mi dangte’ zia-leh-tong tungah zong huzap hoih nei zo lo uh hi. Amaute tupna nei lo, hatna nei lo-in om lel uh hi.\nTu-a hong kipia tom kal ih nuntakna pen hoih taka ih puah toh ding a hihi. Pasian in A pawlpi pen a hing, a ki-ap, na a sem pawlpi a hih ding deih hi. A hi zongin ih mite, pawlpi khat hihna tawh tu laitakin tua bang dinmun tawh kigamla lai hi. Pasian in, etteh tham cing Pa’ nung a zui ding, Pasian leh thumaan’a ding kician taka huzap a nei ding-a hat, a hang mite, a thanuam, a hing Khristiante hong sam hi. Thupi-a a siangtho bel thumaante Topa in eite hong kem sak a hih mah bangin, eite in ih nuntakna leh ih zia ih tong ah tua te’ huzap ih kilat sak ding a hihi. 4T, laimai 656,657.\nTate Hilhna Ah Ka Thu Theih Khat\nNupi kim khatte in a tate uh a bawl dan kibang kim lo hi. Khat veivei a lauhuai zah dong dingin a nop uh zui napi-in, khat veivei lah a naupang lungsim uh a lungdam mahmah sak thei ding siatna a om lo gual nopnate ah kham thei zel uh hi. Hih mun ah amaute in Khris etteh lo uh hi. Khris in naupangnote it hi. A lungsim ding uh zong theih saka, nuam a saknate uh leh haksa a saknate uh zong theih pih hi. MH, 389,390.\nNaupangte in kikholhpih a tuak peuh tawh vak ding a hi-a, pawi a tuak peuh ah pai ding a hi zongin a hong nget ciangin, “Tate aw, hong pai sak zo kei ning; tu dih un, a hang hong gen ning. A tawntung’a ding leh Pasian’a dinga na a sem hi’ng. Pasian in kei’ kep dingin note ka khut sungah hong pia hi. Ka tate aw, note’a dingin Pasian’ taanga a om hi’ng; Pasian’ thukhen ni ciangin thusitna thuak ding ka hih mah bangin note kong vil kul hi. A tate’ tunga a masuan a zo lo khat, kei’ luah ding mun pen galpa a luah masa sak khata vantung laibu sungah na nu uh’ min a kiciapteh ding deih na hi uh hiam? Tate aw, lam maan koi hiam cih kong gen ding hi. Tua ciangin na nu uh’ kiang panin pai khia-a siatna lampi tot ding na teel zawk uh leh na nu uh ka peng dinga, no na hih uh leh na mawhna uh hangin na thuak ding uh hi,” ci un.\nHih bang danin ka tate ka hih hi. Gen ding teng ka khit ma-in amaute kapin, “Thu hong nget sak lo ding na hiam?” hong ci uh hi. Amaute thu ka nget sak ding ka nial ngei kei hi. A kiang uah khuk dinin amaute tawh thu ka ngen hi. Tua ciangin kei pai khia-in, zingsang ni suah dong zan thapai-in, galpa’ hong bum na a kileh zawhna dingin thu ka ngena, gual zawhna ka ngah hi. Zan khawvakin gimna ka thuak hangin, ka tate in hong ngawng kawi-a, “Nu aw, ka pai nopna mun uha nong pai sak loh lungdam mahmah ung. Pai hi le ung kikhial mahmah ding cih ka thei uh hi,” a hong cih uh ciangin kimeet ka sa peuhmah hi.\nNute pate aw, deihna taktak na neih uh leh hih bang dana na hih ding uh a hihi. Pasian’ gam sungah na tate uh na tun sak nop uh leh hih nasep pen masuana na neih ding uh a hihi. AH, laimai 528,529.\nSee also KAMSANGNU ELLEN G. WHITE LAI ATTE ZATDAN DING LEH HILHCIAN DAN DING\nHih gam ah a hi-a, gam dang khat peuh ah a hi zongin, khuapi liante panin a gamla zek ah amaute a kikhen khiat kei uh leh, khangnote tungah pilna hoih kipia thei ngei lo ding hi. Khawpi lian sunga ngeinate leh gamtatnate in khangnote’ lungsim ah thumaan lutsak thei lo hi. FE, laimai 312.\nPasian’ Makaihna Tam Zaw Kisam\nNa tate lim taka pattah ding don kei lecin gawtna thuak lo-in na om kei ding hi. Amaute’ ginat lohna in nang’ cihtak lohna hong selpho ding hi. Taai lo-a na khah khong tatsiatnte, ngongtatnate, zahtak lohna leh thuman lohnate, thadahna leh awlmawh mel neih loh na te in na min uh hong dai sak dinga, na nuntakna uah dahna hong tun ding hi. Na tate uh’ masuan ding a tam pen no’ khut sungah om hi. Na sep ding uh na sep kei uh leh galpa’ khut sungah amaute na tung kha sak ding uha, mi dangte a susia dingin ama khutzat na suak kha sak ding uh hi. A hi zongin lim takin amaute na hilh uha, na nuntakna mahmah uh tawh amaute’ mai ah lim hoih na lah uh leh, amaute Khris kiang na tun thei ding uha, amaute in zong mi dangte’ tungah huzap nei sawnin, tua bangin nangma hangin mi tampi in hatkhiatna a ngah thei ding uh hi. 7T, laimai 66.\nIh tate tawh a ol thei thei-a ih kizop ding Pasian in deih hi. Khanghamsate in kum tampi a na sin khaksate uh naupangte in sin kha nai lo uh a hih lam ih mangngilh kha thei hi. Na khempeuh ah ei’ ngaihsutna banga naupangte hong tat kei uh leh amaute pai pih in la, a thu khempeuh Ama kiangah gen in Tua ciangin amaute’ tungah Ama thupha tung ding hi ci’n um in. CG, laimai 287.\nNaupangte in thunget hun zahtaka a pi-bawlna dingun hilh ding a hihi. Na sem dingin inn pan kuan khiat ma-in, innkuan bup kikai khawmin, pa in, pa a om loh ciangin nu in, sun tawntung amaute a kepna dingin Pasian’ kiangah deihna tak tawh thu ngen ding hi. Lungnemna a dim lungsim leh, no mahmah leh na tate uh’ mai-a om mawh zolna leh lau huainate phawk kawmsa in kiniam khiatin zuan un. Upna tawh biakna tau ah amaute hen un la, Topa in amaute a kepna dingin thum un. Topa’ tungah tua banga a ki-ap naupangte, nasem vantung mite in cing ding uh hi. Zingsang leh nitak, deih taka thungetna leh upna kho tawh a tate uh’ kimkot ah dai a kaih ding uh pen Khristan nute pate’ na sep a hihi. Pasian’ lungkimna dingin bang ci nuntak ding cih lungduai takin amaute hilha, cimtak het lo-in, mite takin amaute a hilh ding uh a hihi. 1T, laimai 397,398.\nKha Siangtho baptisna ni sima a ngah ding uh hamphatna khat a hih lam na tate uh hilh un. A ma deihnate a sem khia dinga Ama khutzat na hih lam uh Khris mu sak un. Na tate’a dinga na na sepna na zawh theihna ding siamna pen thungetna tawh na ngah thei ding hi. CT, laimai 131.\nNu’ thungetna-I phattuamna pen ciangtan theih hi lo hi. A neutung uha kipan nupi-papi a suah dong uh, lauhuaina a tuamtuam lakah a tanu a tapate uh’ kianga a khukdin nupi in, a tate’a ding thu a ngetsakna a phattaumna pen thukhenna ni masiah thei kha lo ding hi. Upna tawh Pasian’ Tapa tawh a kizop leh, nu’ khut neem in mawh zolna lak panin a tapa kai khia thei dinga, mawhna sung a tun khak lohna dingin a tanu kham thei ding hi. Leitung lunggulhna in zawhna a ngahna dingin a do ciangin, nu-I itna, khaamna, hanciamna leh cihtakna huzap in thumaan lamah a tate tun pih thei ding hi. AH, laimai 266.\nNa tate tunga na sep ding teng hoih taka na sep khit ciangin, amaute Pasian’ kiangah pai pih in la, Ama hong huh na’ng ngen in. Nang’ sep ding teng sem na hihna gen in la, nang’ hih theih loh a hi, Ama hong sepsak ding teng hong sepna dingin upna tawh Pasian’ kiangah ngen in. A lungsim uh a nip sak ding, A Kha Siangtho tawh a neem sak a migit sakna dingin Ama kiangah ngen in. Na thunget hong za ding hi. Na thungetnate Ama’n hong pia nuam hi. Na tate na taai ding a hihna, “a kah uh hangin awi-am loh ding” a hihna leh, hih thute ah Ama Thu man ding a hihna, Ama Thu panin Ama’n nang hong han thawn hi. CG, laimai 256,257.\nZahtak-siamna Leh Thusiamna Hilh In\nKhanghamsate zahtak bawl ding Pasian in deih mahmah hi. “Thumaan lampi ah a om nak leh sam a kang lu in minthanna lukhu a hihi.” Ci hi. Paunak16:31. Tua in gal a donate, a gual zawhnate hong gen hi; vangik a puaknate leh mawh zolna a nialnate hong gen hi. A tawlnga baih ding a gim khete’ thu hong gen in, mun awng om ding a hih lam zong hong gen hi. Hih thu naupangte ngaihsun sak un. Tua hi leh amaute in thusiamna leh zahtak bawlna tawh khanghamte’ lampi a nuam sak suak dinga, “sam kang biaibuai te’ mai ah ding uh la, khanghamte’ maitang zahtak un,” Siam19:32 cih thupiak a zuih uh leh a khang moi lai mahun hoihna leh etlawmna a nei ding uh hi. Ed., laimai 241.\nThusiamna zong Kha Siangtho thupha khat mah hi-a, mi khempeuh in a neih ding uh a hihi. Tua in pianziate nunnem sak zo-a, tua om kei leh ngongtatin hiam gam ding hi. Khris’ nung a zui hi’ng ci napi-a, a ngongtat, a gilo, a thusiam lo te in Jesu a thei nai lo a hihi. Amau’ cihtaknate muan lah huai lo kha ding, amau’ thumaannate kawk bang lo kha ding a hih hangin, cihtakna leh thumaanna in migit lohna leh thusiam lohna mai sak thei lo ding hi. PK, laimai 237.\nPawlpi thulam lak 2na.\nAH = Adventist Home (Kumkikna Lamen Innkuan)\nPK = Prophets and Kings\n1 T = Testimonies for the Church, Vol. 1\nPrev post KHRISTIAN PILSINNA\nNext post ZSL 7: Humpite Kua pan Vanmite Kua ah


url: =Bil ~ Thu Tatuam (Siyin News)\nThursday, February 08, 2018 Cidamna 2 comments\nPumpi sungah angeak bel ngute (bones) bil sungah om hi.\nBil sungah mulneal te in anging khat pawpo sia zasak hi, hi mulnealte a om nawn ngawlciang khua kiza ngawl hi.\nBilkhemte sia anuammaw bua na le khoi tu hoi ngawl hi.\nNangonna ahang nambat khat sia anging zaakna hang hi. Apuaktham nging tatak khat, khat vei zaakna bek taw zong atawntung nangong thei hi.\nIh lup nginge hang ih khuazaakna sia tawlngah hun nei ngawl hi. Ih lup laitak ih thuakna bil pan apai anging sia awlmawk ngawl hang in akitel ngawl hi.\nNgul, ngasa le thokang-te na bil nei ngawl uh hi.\nPhone zakte anginna 70% tungsia koi tu hoi ngawl hi.\nIbu.Karina Safah February 9, 2018 at 9:19 AM\nibu salmah February 23, 2018 at 9:49 AM


url: =Japan Company minthang Suzuki te’n Kawlgam ah Factory khat lambehding :: ZOMI DAILY\nposted on 6 April 2015 at 11:18 am Lomkholna: Myanmar, News, Sawltak\nA model post at Car Show in Myanmar\nJapan gampan Automaker minthang mahmah ahi Suzuki Company te in Kawlgam ah Dollar Million tampi bei in Factory Plant khat lambehding cih AFP News in genkhia hi. Kawlgam ah abeisa kum 4 khit pawl akipan Motor ki leiziahziah ahih manin gamdang Motor bawl Company te inzong hong sumzon nading in hong lunglut mahmahta uhhi.\nHih Suzuki Company te in Yangon khuapualam aom Thilawa Special Economic Zone ah huanggolpi Acre 50 azaikhat leikhin uh a, tualai munah ki busading uh cihzong Nikkei Business Daily in genkhia hi.\nFactory inngolpi lamding pen tukum beikuan in kipanding uh a, 2017 kumciang in Motor bawlna Company pen Ready tading cihi.\nKawlgam sungah Suzuki Motor nasiatak in bawlkhiatsawm uh a, nasemding zong mi 300 bang cialding uhhi.\nHih Kawlgam ah abawlding uh Suzuki Company panin kumkhatsung in Motor 10,000 bang bawlkhiat zawhding gelna nei uhhi.\nSuzuki Company pen nidanglai 1999 kum inzong Kawlgam ah honglut ngeikhin uh a, Local Company tetawh Joint Venture in hongkipan uh a, ahi zongin galkap kumpi khutsung ah nawngkaina om ahih manin, 2010 kumciang in a Company uh khawlkik uhhi.\n2013 kumciang in khatvei honglutkik leuleu uh a, Kawlgam sungah Car Factory neihsun khatbekbek hong hipah hi. Kawlgam ah aomsa Suzuki Company panin khakhat in Mini Truck 150 bang bawlkhia thei uh cihi. ZD Sawltak\nPrevious: Bang ci leh Nupa kituak thei ding?\nNext: Ka sungthu kiukhat (2) ~ Deih Tung


url: =Ka muhpak US Gamthu pawlkhat – 42 :: ZOMI DAILY\nposted on 7 November 2015 at 8:00 am Lomkholna: Article, Awnzapau, Theihhuai\nKamsia – Kampha Koi Munah Zang Ding?\nKhat vei ka bangkuapipa tapa Mungno, Vum Suan Mungte nupa inh Tulsa tawh Arkansas gun in hong halna Jenks, OK lamah innthak khat lei a, innteek papi muan khat ka hihna tawh thu genna ka nei hi.\nAmah pen sya Cicin (Rev Thawng Khan Cin) pastor sepna Myanmar Zomi Baptist Church (MZBC) ah sumkempi khat ahihi. Sya Cicin in a pawlpi mite a sun a zan ci lo in, akul hun ciangin a kul bangbangin vaan zo in, hunbit in pawlpi mite kisapna buaina atuamtuamte’ a hunlap in panpih den hi. A innthak leina lungdampihna in amau innah pawlpi sia leh upate vaihawm siamna tawh in Christmas lawmh-an neekpih uhhi.\nTua banah Mungno pen khat vei a nasepna pan kisuk khialhna khat ngah kha a, Zato na tung hi. Ko mau theihloh kal mahin sya Cicin in manlang takin akisamteng na vaanin na panpih khin hi. Kei zong ka thugenna ah syapa tung lungdamna ko nuam se lua, ka tapa Mungno pen MZBC ah Pastor Sya Cicin tawh akituahkhak theih zenzen pen ‘kampha’ ka sa mahmah hi, ka cih leh ka thugen a ngaite hong nui ngeiingaii mawk uhhi. Kei zong kitheihmawh bawl in ka thugen ka zom teitei hi.\nKampha cih kammal munah ‘Pasian thupha’ hi, cih ding hong deih uh ahihi. Ken ka zatluat het kei hangin tu lai khangthakte’n a na zanglua uh ahihi. Tua kawmkal ah khatvei ‘Zonet’ hiam aw koi zaw hiam aw khatah, ka theih ngei lo khat in kampha cih kammal Zopau ah om nawn lo hi.. cih dektak khat in lai hong suaksak ta leuleu hi.\nKei zong Mikangten zong luck, lucky, cih kammal zang lai buang hi ven, kamsia kampha cih kammal ih zat nop kei leh tua kammal munah bang kammal zang ding ih hia? ci’n ama ‘e mail’ mah tawh ka kitheihpih ngei hetloh pa mah ka dot kik leh, kamsia kampha munah ‘tuahsia tuahpha’ ih ci ding hi ci in hong dawng hi.\nBangbang ahi zongin ih Pasian upna ih sanna nidang tawh kibang lo in a san siam semsem dingin zong ka ki-ngaihsun a, hi ka sa peuhmah kawikawi zel hi. Ih kammal zat dante zong picing semsem zong kasa a ‘khial hi’ cih giap dingin zong hi kasa tuan kei hi. Tua bang hi leh kamsia kampha kammal pen beisak takpi ding maw ahih kei leh koi lai munah ih zang tam…?\nPrevious: Zomi Identity: Midangte Hong Ciamtekna Diklo Pawlkhat ~ Cope Suan Pau\nNext: Kawlgam kiteelna thu ngetsak ciatni


url: =Russia te Parliamentary Election ah Putin’ Party in Gualzawhna lianpi ngah ~ Thang Khan Lian :: ZOMI DAILY\nRussia te Parliamentary Election ah Putin’ Party in Gualzawhna lianpi ngah,\nPresident 4 vei a tuhna dingin lametna ki behlapsak\nRussian parliamentary kiteelna ah vote 93 % kisim khin ta a, President Vladimir Putin’ party United Russia in Duma (Russiate parliament min) ah tutna sehli suah sehthum, tutna 450 lak panin tutna 343 ngah uh a, Putin in Russia gamvai tawh kisai-ah vangliatna leh thuneihna a neih nakpi takin khangsak ding hi.\nTua banah president li vei tuh leh a cin kik theihna dingin lametna nakpi takin kibehlapsak hi kici hi. Mee (vote) a tamzaw kisim khin ta a, 76% ngah dingin ki-ummawh ahih manin Putin in a beisa kum 16 in President a let cil in a phuankhiat United Russia party in gualzawhna a ngahte lak panin a lianpen ahi hi.\nUnited Russia in majority mee a ngah lak panin a tam pen dingin kilamen a, Putin gensia leh langpangte panna pen pan’na kician lo man lo hi cih kitel a, Russia mi ten Putin a muanna uh kip mahmah hi cih kilang hi ci-in Putin’ spokesman in gen hi. Liberal opposition party ten a beisa in tutna khat bek – Dmitry Gudkov’ tutna ngah uh a, tu tunga kiteelna tutna khat beek ngah zo lo uh hi.\nVote khia pen 2011 kiteel in 60% hi a, tu kumin 48 % (per cent) in vote khia a, mihau diakte’ teenna Moscow leh St. Petersburg ah vote khia tawm hi kici hi. Mr. Putin in United Russia campaign staff -te kiangah sum bawlna lamsang a kiat hangin Russia makaite mipi ten hong muang lai uh hi cih kilang a, Ukraine in Russia tungah sum bawlna gakna/khalna (sanctions) hong bawl khum manin tu kumin 0.3% in kia zo hi ci hi.\nPutin in mipite haksatna hamsa hi cih kimu a, haksatna tampi beisakna ding na kisem khin nai lo hi. Ahih hangin hih bang gualzawhna kingah ahih manin nakpi takin nasep hanciam ding kisam lai hi ci hi. Putin’ naseppih leh a huh ten hih gualzawhna hangin 2018 president kiteelna dingah lametna lianpi om hi a cih hangin Putin in president li veina ding a tuh leh tuh loh ding pulak nai lo hi. 2011 kiteelna ah Putin’ party in tutna 238 bek ngah ahih manin Russiate upadi (constitution) laih zo lo uh a, tu-in puahphatna bawl-a laih theihna ding hun lem ngah ta uh hi.\nKiteelna results kipulak khinsate lakah Communists party in tutna 42 ngah in, a nihna in pang a,a thumna ah LDPR party in tutna 41 ngah a, a lina ah Left-of-Centre Just Russia in tutna 21 ngah hi. Mordovia kiim-ah mi khatin vote khat sanga tamzaw a khia om hi cih a kigen hangin Finland parliamentarian leh Organisation for Security and Cooperation in Europe (OSCE)-te’ Special coordinator Ilkka Kanerva in kum dang sangin ki-ukna leh kiteelna ah thuman kizang zaw hi ci-in gen hi.\nPhoto: Putin leh United Russia party makai leh Prime Minister Dmitry Medvedev/REUTERS\nPrevious: Obama in tukumsung in tualgal pianna phualpi pan galtai 360,000 ih lakkhul ding ci ~ Zomi Post\nNext: Iraq galkap te’n ISIS te ukna Mosul khuapi lakkikzawh nading hanciamin kipan ta ~ Thang Khan Lian


url: =Laibung Effort ~ MUC\nAdmin 10:43:00 PM Articles, ZOMI SDA NEWS\nPinlong SDA innkuan hanciamna tawh Laibung khua thak ah Effort kibawl in tun kiman siang ta hi. Kha khat phial bang kibawlna ah medical lam zatui za ha leina Ks.50000 tawh hong huh Pa Tawng Nangte innkuan tung kilungdam mahmah hi.\nSum pen Sia Pau Suan Mung tungpan ka na ngah sawn a, tua ciang Pa dalsan sia vuanpa tawh zatui ka lei uh hi. Sia vuanpa in meima khei (operation)zong nei kawmkawm om in, cina luna tampi zong health ministry tawh hong dam hi. Hih medical lam huhna hangin na lian tampi kisem hi.\nEffort bawl laitakin pawldang te crusade tawh hong kituak dihdih ahih man lametna zahin kilawhcing lo suak hi. Nung sabbath ni in MMCC boader teng, MUC president, Pr.Daniel nangno te in kha khat va muak uh hi.\nPr. Lingh in tuiphumna nei hi. Kha khat kiman hi. Laibung khuathak ading mapang teng Topan a zahtampi in thupha hong piak sak ta hen.


url: =A muhnop pending Nabaan :: ZOMI DAILY\nposted on 10 May 2020 at 4:41 pm Lomkholna: News, Siamsin, World\nSente pen kum 1500 kiimpan khualzinna kipankhin uh hi. Gamkhempeuh ah Sen khuapi (China Town) nei uh hi. Tua munpen Sen te in leitungbup a lakzawh nading thusim khat a hihi. Sen te’n Kawlgam leh South East Asia khempeuh a mau Map sungah a koihsa a hihi.\nKhuakhat gamkhat a pai nakuhleh Sen minam ci in ‘minam vai’ phulphuh uh hi. Kawlgam Mandalay pen Sen mihaute kidim a hihmanin Sen Khuapi a ki ciliang hi. Kawlgam pan Sen te Gas Pipeline a nasem khempeuh Kawlte omlo a, Sente vive a hihlam na thei kha hiam?\nSingapore leh Malaysia bel genvetloh, i theihsa mahbangin Sen minam te aa hilel hi. Thailand ah, Japan ah, Indonesia ah, Cambodia ah, Phillipine, India ah, Asia gam te genloh England ah, Australia leh America gamte khempeuh ah Sen khuapi om hi.\nHih Senkhuapi te pen a ommawk hilo in tua gam aading sumbawlna phualpi a hihi. Phillipine banghileh gam sunga vanzuakvanleina khempeuh hih Sen khuapi in len in.\nUS gamsungah a minthang China town 10 bang om hi. I zakzak New York ah, Sanfrancisco ah, Chigago ah, Boston ah, Houston ah, Los Angles, Honolulu, Philadelphia leh America Khuapi Washington DC mahmah ah China town nasiatak om hi.\nHih China townte pan Sente in thupitak in sumlut ngah uh hi. Game kimawlna, Nekledawn a tuamdiak in a bawltheihna, Sen vante nasiatak zuak theihna leh Pawi thupi bawlna hangin upmawh sang a tamzaw sumlut ngah uh hi.\nHih Great Strategy pen leitung minam dangte in neilo hi. Leitungbup ah a minthang KFC nangawn Sen te’ hangin a dingzo a hihi. US a KFC ki lei zahsangin Sen gamah ki lei zaw ahihlam na phawkkha ngei hiam?\nGeneral Motors, Microsoft, Boeing, Apple, Starbucks, Cocacola cih company lianpi te Sen gamah a bulkip a hihlam na phawkkha hiam? Nike cih laimal vankhempeuh tungah om a, a mungeilo omlo ding hi. Tuate Sen gamah bulkip nei a hihlam e?\nSen te’n US company aa a hi facebook zanglo, google zanglo uh hi. Googel a dem ding search engine nakpitak a bawllaitak uh a hihi.\nLeitungbupah a haupen nihna Sente Alibaba company neipa hita hi. Jackma in ‘leitungbup a van omkhempeuh Sen te in a sawtlo in a vekin hong leizo ta ding hi ung’ ci in genkhiakhin hi.\nUS gamah mimal million 300 val om a, Sen gamah million 1400 bang om hi. Mikhat in dollar 1000 ta a nei hileh Sen te hauhna pen US te neihkhempeuh sangin a zah 4 in tamzaw ding cih na ngaihsun kha hiam?\nGamkhempeuh Sen te’n bulkip nei khin uhaa, leitung hong sualnuam in a kipanpan uh a hihi. Sente mai ah kam a pau ngam US bek omlai a, tua nangawn zong muanhuai hi a ki ci thei diam?\nLaisiangtho lampan gen leng- Amerca pen paktatna nasia mahah a, Adam le Eve khua nangawn nei uh hi. Sen gamah Communist a hihzahkhat in tuazah dong kihhuai thanghuaina omsak lo uh hi. Pasian in koi lam a gum zaw diam? Nang muhna hong sung dih o. Siamsin Library\nPrevious: Nu aw ~ Filip Zampu\nNext: Amanpha mahmah, aki mangngilh Nute ~ Jam Daniel


url: =Korin Nihna 10 | Siantongluan\nKorin Nihna 10\nKeimah Paul in Khrih migitna leh lungduaina tawh note kiangah ka hong thum hi. Kei pen note tawh ka hong omkhawm laitakin a meidawi, note tawh ka omkhawm loh ciangin a tapkual han-in hong kigen hi.\nNote kiangah ka hong pai ciangin ka hong hangsankhak lohna dingin na omna dingun ka hong thum hi. Bang hang hiam cih leh leitung ngaihsutna tawh nasem hi, ci-in kote a hong ngaihsunte tungah hangtakin ka gamta ding hi.\nKote pen leitungah a teng mi ka hi mah uh hi; ahi zongin leitung lungsim ngimna tawh galdo ka hi kei uh hi.\nKote zat galdona hiam pen leitung galhiam lelte hilo a, galte panmun phualpi a susiazo ding Pasian galhiam khauhte ahi hi.\nMite ngaihsutna a manlote ka thalnial gawpzo uh a, Pasian thu theihna ding a khaktan thei nate ka susiagawp uh a, mi khempeuh ngaihsutna zo gawpin Khrih thu a mang dingin ka bawl uh hi.\nNote thumanin na cihtakna uh a kitheihtel khit ciangin a thumanlo a citaklo khempeuh gimpiak ding ka kipan ta ding uh hi.\nNote in na khatpeuh na ngaihsut uh ciangin a tungthamah a kimu theiteng na siksankha thei uh hi. Mi khatpeuh in Khrih tawh ka kipawl hi, ci-in a kingaihsut leh, amah a kipawl ahih zah mah bangin kote zong Khrih tawh a kipawl ka hihna thu uh limtakin ngaihsun ta hen.\nBang hang hiam cih leh note siatna ding hiloin note hoihna dingin Topa in kote tungah hong piak thuneihna hong nakzat lua-in ka kisialhpih hangin themkhat zong ka maizum kei hi.\nHih bangin lai ka hong gelhna tawh note a hong laugawpsak nuam ka hi kei hi.\nMi pawlkhat in, "Paul laigelhte khauhin nasia mahmah a, ahi zongin eite kiangah amah a om ciangin bangmah thupi khollo hi," hong ci uh hi.\nTua ahih manin lai ka hong gelhna sung uhah ka thugente uh leh note kiangah ka hong pai uh ciangin ka sepna dingte uh bangmah a kilamdang hetlo ding ahihna thu tua mite in teltakin thei ta uh hen.\nKote ahih leh tua bangin a kiliansak mahmah mite tawh a kikimin ka kingaihsun ngam buang kei ding uh hi. Amaute khatlekhat ki-en kakin thupi kisa mahmah uh ahih manin mihai taktak ahi uh hi.\nAhi zongin kote ka kisialhna ding uh kiciangtan a, note lakah na ka hong sepna dingun Pasian in a hong sehsaksa thu sung ciang bekah ka kisial thei uh hi.\nNote kiangah Khrih hangin lungdamna thu a hong hilh masate ka hih manun note kiangah thu ka hong hici gen uh ciangin a ciangtan khengvalin a gamta ka hi kei uh hi.\nTua ahih manin Pasian in kote-a dingin a hong sehsaksa khengvalin midangte nasepna-ah a kisial ka hi kei uh a, Pasian hong piak kote huamsungah note upna khangin note lakah ka nasepna uh a tangzaizaw a suahna ding a lamen ka hi uh hi.\nTua hi leh note gam banah gamdangah Lungdamna Thu ka hilh thei ding uh a, midangte nasepnasa sungah zong ka kisialh ding uh kullo ding hi.\nLai Siangtho in, "Mi khat peuhpeuh a kisialh nop leh Topa nasepnate bek kisialhpih hen," na ci hi.\nBang hang hiam cih leh mi khat peuhpeuh amah a kiphattawm ciangin a kipakta hilo a, Topa in a phat ciangin a kipakta hi pan hi.


url: =iPhone 6s te Battery nawngkaina om ahih manin, Apple te’n Recall ~ ZD :: ZOMI DAILY\nposted on 23 November 2016 at 9:04 am Lomkholna: News, Sawltak, Tech, World\nApple Company pan akibawlkhia ahi iPhone 6s tezong Battery hoihlohna om ahih manin, samkik (Recall) uh cih AFP Relaxnews pan kiza hi. Tua asapkik uh Apple Handsets tepen 2015 kum September leh October khasung in akibawl Handsets te hi a, tua khanih sungin akibawlkhia iPhone Handsets tepen asungah azat uh Battery te nawngkaina om cihi.\nTechCrunch te genkhiatna ah Battery ahoihlohna, asiatna “Battery Fault” pen amathu in ki Shut Down thei cihi. Cupertino Device Designer leh Manufacturer te’nzong tua iPhone tepen bangmah Warning omlopi in amahthu in kikhakcip “Shut Down” sukziauziau thei ci’n November 21 ni in pulak uh cihi.\nHih iPhone sungah akizang Battery nawngkaina om cihpen Apple Company inzong thei uh a, Apple Stores ah tuabang in nawngkaina aom Model tepen amawkna in Battery khekkik sakding “Battery Replacement” bawlsakding uh cihi.\niPhone khempeuhbel hilo a, Battery nawngkaina aompen Apple Company te’n Serial Numbers tawh kankikthei uhhi. Tua Battery ahoihlo in akiciamte Serial Number sungah akihel tebek Battery amawkna in khekkik sakding uh cihi.\nAzenzen in iPhone anei te’n Battery hoihlohna hangtawh amauthu in akhekkhin aomleh abeizah sumpen piakikding “Refund the cost” ci uhhi.\nApple te genkhiatna ah hih Battery Fault pen lauhuailo, Safety Concerns zahdongding hilo ci uhhi.\nTukum kipatlam thupiang Samsung Galaxy Note 7 te Battery danbel hilosam hihtuak hi. Samsung Battery te bangdan in apuakkham, meikang cihte omsamlo cihi.\nAzenzen in na iPhone zatpen iPhone 6s hi in, Battery nawngkaina aomzenzen leh Apple Store ah pai inla, Check sak in. Amau ciapteh Battery hoihlo Serial Number sungah akihelleh amawkna in hong kheksakding uhhi. ZD Sawltak #zomidaily\nNote: Apple te Official Website ngiat ahzong hihthu suaksak uhhi.\nIf you have experienced this issue, please visit an Apple Retail Store or an Apple Authorized Service Provider and have your device’s serial number checked to confirm eligibility for a battery replacement, free of charge. Link: >>>\nPrevious: Vondeih Kep Ding – 78 (Dimno’ Pa)\nNext: Russia in NATO te’ Missile Defence dalnading koihsawm ~ TK Lian


url: =India ah Zomi Refugee innkuan khat Kala te in vuagawp - TUNGZANG NEWS\nIndia ah Zomi Refugee innkuan khat Kala te in vuagawp\nNu. Go Sawn Cing\nTZN: India gam, New Delhi khuapi ah Zomi gambel ( Refugee) aa om Pa Pum Ngaih Khual le Nu. Go Sawn Cing te innkuan inh, March 18,2012 ni (9:30 Am, India Time) in ah a innsaapna Vikaspuri Veng sungah mivom ( Kala) khat in vuagawp, satgawp ci hi. Hih sapna vuakna hangin ah lung-am in om aa, inn kiangnai ah om zato khat kipuak pah ci hi. A hang pen: amau innkuan pen mundang ah innsaap dingin inn sung vanzatte a kaihkhop laitak un ah, a inn nei nu ( Innteek nu) va pai in innsap vai holimna neihpih ci hi. Tua kihona pan lungkimlohna le kitelkhialhna tuamtuam tawh nasiatak kisel in kitawng buai suak uh ci hi.\nTua bang buaina a pian ciangin Mivom nupi nu in a tapa samin, a tapa in thagum hatthu tawh vuagawp in buaina lianpi piang uh ki ci hi.\n“ Inn sap haksa ahih manin, ni (4) sung ka zong thapai uh " Pa. Pum Ngaih Khual in gen hi. Tua a zekaina hangin " kha khat aitang ding hong pia un" ci-in, innteknu in sum ngen hi. “Ko zong tulaitak sum ka nei kei uh hi ci gen kik in nitak ciang in ah hong pia nung ci in ka dawng kik le lungkimlo ahih manin, inn nei nu tapa in thakhat in ka maitang van kemkem in ah ka om laitak hong tum in ka zi zong a gawlmek cip” ci in gen hi..\n“Tua bang a gawl a meksak ciangin ka zi in thuak zo nawn lo ahih manin ah, leilak ah puksuk in sibup in tho zo nawn lo” ci-in Pa Pum Ngaih Khual in gen hi. Tua zawh a sawtlo in ah kei zong Zomi Innkuan makaite samin palik te kiangah thu ka zasakna (Report) ka puak pah uh ci hi.\nDelhi Zomi Innkuan makaiten zong thakhat in delhpah uh aa, Police te' sawlna bangin akiim nai a om Zato (Clinic) ah Nu. Go Sawn Cing puak pah uh ci hi. Palik te in zong tua inntek te' kiangah sum le pai a bei zahzah napiak ding uh cih genpah ci hi.\nNu. Go Sawn Cing clinic zato ah nitak (4:00pm) ciang dong tho zolo in gim semsem ci hi. A hi zongin Siamah te in hoihta the ci in ciahsak pong mawk ci hi. Hih pen Zomi Innkuan makaite heh in kitawng dik phial uh ci hi. Clinic zato ah Doctor te leh a hih mivom Kala (Vai) inntekte kigulluk uh ahih manin tua Clinic zato ah ki-om thei nawnlo in ah mundang ah Delhi khua sung ah a hoih mahmah kumpi zato Deen Dayal Upadyay- ah puak in tua lai ah Emergency Room ah kikoih ci hi. Hih zato pen Refugee te zat mahmah khat ahih manin lungmuan om zaw uh hi.\nDoctor te n en ( Vel) pah in sung lam zaihna ( X-ray) tawh zaih in limtak in velpah uh ci hi. Tua laitak in ah palik te pai in ah hih cina nu thudong in in kamlet te leh a paite in limtak in ah ahang teng genpah uh ci hi.\nTua zawh asawtlo nitak lam (9:30pm) ciangin zato lum ding pen hoihta teh ciahkik ta un ci-in, ciahsak kik leuleu uh hi. Siahuan te in zato pan bang hang in ah ciahsak kik hiam cih pen a thu kician lo hi. Muanmawhna ah vai inntek pa leh palik te kigulluk kik hi ding in ah ki ummawh hi. Tua bang pi mah in ah cina nu Nu. Go Sawn Cing in a ki puakna nasa mahmah in lupna tungah zawm dikdek in om lumcip ci hi.\nAmau Innkuan pen abeisa 2010 kum January kha in Kawlgam Sagaing Division pan gambel ( Refugee) in, New Delhi ah tung uh ci hi. A innkuan un mi 5 pah uh in a tate a lian pen kum (9) pha pan in, nektawm zongin Kawlgam refugee te' lakah buhciim tuihuan in a nungta innkuan khat uh ci hi.\nTua ahih manin ah Kawlgam pan New Delhi ah Refugees lut aa, a paite pen tualsung mivom Kala (Vai) te simmawh thuakin, nisim phialin ah piang den ci in kiza hi.\nTua bang thubuaina a om ciangin thuman, thudik a hih zenzen hangin, palik te in amau lam mite gum den uh ahih manin, tualsung mite, a thu kizo ngeilo uh ci hi.\nTZN: Source: Sia Minthang ( Tongsan Reporter, New Delhi)\nNang Do Lian\n3/22/2012 12:44:17 pm\nHih thu pen hoih kei mahmah ei guai te Zomite in thungetna ah panpih phawk ciat ni!


url: =Video: Shah Alam sung aom Suai zuakna abuluh guta te’n bangmah guzolo in ciahkhiakik :: ZOMI DAILY\nposted on 26 July 2017 at 7:54 am Lomkholna: Malaysia, News, Sawltak, World\nMalaysia, Shah Alam vengsung aom kham (suai) vanmanpha kizuakna Jewellery Shop khat guta damiah te’n aluhlaitak CCTV panin Video Record kibawlkha in, Social Media ah ki thehzak hi. Migilo guta tepen mi 6 hi uh a, Motorcycle lukhu khetek in amai uh kiselbawl uhhi.\nShah Alam, Section 23 vengsung aom Jewellery Shop sungah nung Monday nitaklam 6:28pm hunpawl in alut uh hi a, guta damiah te’n sekpi tawh suai akikoihna Showcases (Display counters) te satzangawp uhhi.\nAhi zongin tua Display counters te ah akithuah maan tepen thautang zong adalzo “bullet-proof” Glass hi in, a khauhmahmah hi a, kitamsuak zolo ahih manin bangmah gukhia zolo uh cihi.\nGuta te lakah khatpa in thauneu khatzong tawi kici a, ahi zongin kuamah kapkhak neilo uhhi. Showcase te khauhlua, duailua in satkham zolo uh ahih manin, suai leh vanmanpha te agukzawhloh uhciangin lungkia in ciahkhia uh cihi.\nGuta damiah mi 6 tepen Motorcycle 3 tawh hi uh a, gukzawhh aneihloh uhciangin Motorcycle tawh taikhiakik vingveng uhhi.\nVideo: Failed robbery in Section 23 Shah Alam, Malaysia\nTua Jewellery Shop te’n Facebook tungah agenkhiatna ah guta damiah te’n bangmah gukzawh neilo uh cihi. Ahi zongin asuksiat uh saisung vansia teng aman akituat ciangin RM80,000 bang manneiding ci uhhi.\nPolice te’n Jewellery Shop sungah guta damiah te gamtatna te encian in, khutma Fingerprints pawlkhat zong lathei uh a, guta te kankhiading uh cih kiza hi. Hih suaikhi, khamkhi khawng akizuakna abuluh theizel migilo damiah guta tepen laumel neihetlo uh a, suntangpi mahinzong Shopping Mall sungkhawng ah lutgawpngam mawk uhhi. Ahi zongin migilo guta damiah tezong tuahphaden khollo hi 🙂 Sawltak #zomidaily\nPrevious: H1N1 Virus tawh Yangon Hospital pan mi 2 sikhin, Chin State ahzong cina tampi om\nNext: Lorry mawtawpi nih kiphukha in nupa kopkhat in sihlawh


url: =Nupa (couple) kikal sumtuam neihna :: ZOMI DAILY\nposted on 28 August 2020 at 9:44 pm Lomkholna: News, Zomi\nNupa (couple) kikal sumtuam neihna – Bank Join Account khat neihkhopna leh zatkhopna\nNupa bank tuamtak, sumtuam neih ding peel ding hoih hi. Bank Account na zi/ pasal i et/zat theihloh ding account nam te peel in. Nupa suahna cih pen Nang a khempeuh ama a hi a, Ama a khempeuh nangma a ahi hi. Tuate lakah neihlehlam leh bank account zong akihel ahi hi.\nNupa kikal Sumkholna Ban (Join Account) neihna in “ih sum” “ei sum” hongci sak a; “keima sum, ka sum, ka sepsa cih thu hong lutna pen khemna hi a; ki pumkhatlohna leh kilemlohna ahang lian pen khat ahi hi. BANK ah nupa kop in JOINT ACCOUNT neihkhopna in nangma sepsa teng ama a zong hi a, ama sepsa teng nangma a zong ahih lam kilangsak in, kipsak hi.\nNupa sung ah, Kua in tam thalawh zaw, kua in sum lut tam zaw a’keh, kua in sumlut omlo, kua in sum thalawhlo cih khen theih hilo a; neih khempeuh neihkhop ahih mahbangin, haksatna aom leh thuakkhop mah\nBank ah Joing Account bawlkhopna in “ih sum lut, ih sum bei” cih thu kilangsak a; akimu, akithei ahi a, aki theithamlo sum beina ahi zongin nupa pumkhat suahna hong lomkhawm thu guipi khat ahi hi. Na sumzatna pen na zi/ pasal in hong thuakpih a, zatsiamlohna/ zatkhialhna aom leh na nupa un athuak khawm nahi uh hi. Ban sum honkhopna sum zat nading leh, sum lutte kikupkhopna hong piangsak a, lungsim hong khuituah den hi.\nNupa geel in azat khop tak khat I vanlei ki theihpihlo cih bang omlo a; anih in zangkhawm, kitheihpih khawm in, zatsim, bei sim, ngahsim cihbang (simgantat) cih limlim om theilo hi. Khat I theihpih loh ding van lei ding zong omlo suak a; nupa kizopna sung ah aom peelmawh kizopna zong ahi pah hi.\nBank ah Joint Account bawlkhopna leh zatkhopna in khatlehkhat kimuanna (trust) phungvuh sak tektek a, minih ki thukimkhopna tawh lungsim khat in sukzek ding lamlahna piangsak hi. Khat leh khat kimuanna (confidence) piangsak hi.\nBank atuamtuak tuam zatna in bang thu hong gen hiam? Aituam sum leh ban zattuakna in nupa kikal khat leh khat kimuanna leh kipum-apna omzo nailo ahihna kilangsak hi. Neihsa, neihlehlam gawmkhop lohna, tuamkhenna leh aituam neihna in, kigamlatna lam manawh zaw hi.\nNupa hihna sungah pumpi sakhat, lungsim sakhat a suah theih nading in neihsa banah, neih lai ding sumlehpaai zong aki pumkhat, munkhat pan zatkhopna in nupa sung ki punkhatna a’keh, kinaizawkna hong pia ahi hi. Sumlehpaai neihsa ah kipumkhatna pen hanciam theih thu ahi hi.\nBank atuamtuak a neisa nungak leh tangval khat nupa suakin pumkhat hong suah uh ciang a bank account uh zong pumkhat asiak ahi hi.\nMore: Nasum: Thupha maw? Samsiatna hi sak ding? ~ Khup Khen Thang\nA Thupi pen ah ih neih khempeuh, eima nuntakna ciat zong Pasian hong piak hi a, ama kiang mah pan ahih lam ih manghilh loh ding thupi hi. Hih pen US gam sung ah zong; a diakdiak Tapidaw innkuan sung kivaipuak zia ahi hi. Disciple Kap Sian\nPrevious: Makai Nehemiah leh Zogam ~ Pau Do Lian\nNext: Thuthak tomkim ~ The Tedim Post (28 Aug)\nCimphawng!! (Avom maw akaang?)\nNasepna cihtakna tawh a hanciam Rakesh Kumar’ tungpan-a thalakna


url: =Birthday Gift ....???? - Zomi Adventist Innkuan\nBirthday Gift ….????\n“Topa kei va pai in va honkhia ning….nang leitung ah va pai aa mihing te lak nungta dingin ki lawm kei lua…kei mah va pai zaw ning…” ci-in khat khit khat in Zeisu kiangah a nget uh hangin a bawlsa vantungmi te in a bawlsa mihing te tankhia zolo ahih manin Zeisu mah leitung ong pai aa ong tan dingin ong ki thawi ta hi. Vantungmi te pau hetlo iin dai tak kun khikhee uhhi. A Topa uh, a kumpipa abawlsa mite hon khia dingin leitung ong kum suk ding hita hi. A kumpi puan suah khia iin, a lu tung aa om kumpi lukhu Gabriel khut tung ah aap aa A PA mai ah ong kun hi. “Pa aw na deihna a ki cingsak dingin leitung ah va pai in ii tate va honkhia ding hi’ng….” ci in lungdeihna ong sungkhia hi.\nInn pan in khualzin ding khat a om ciangin hoihtak lamsap ding sum ki puasak iin, a paina ding mawtaw, meileng, vangleng leh tembaw a ki pan ticket te tawh ki gingsa iin ki pai sak hi. Nei ta kei leng ii inn mah nuam ki sa in ii nu’ huansa an mah ki duh sese hi… Kum tampi sung ki mulo ding cih theihkholh ciangin khasiat suakin diipngek na iin bawi aw cikciang nong tung kik ding hiam….dam in ki mu kik ding maw….???? Khitui mualtuang iin ii ki khen hi…. Asi ding aa ki khen hilo napi hangin khasiat suak in lungneu mahmah thei hi….Zeisu a si dingin ong pai hi zen hi….\nVantung khempeuh daidiidee hi. Vantung kumpipa in vantung nusia aa leitung ong pai ding hi ta hi ven…Vantung teng ah lungdamna om hi…A beimang ding a bawlsa a tate in nuntakna ngahna ding aa Zeisu a pai ding hita hi ven…..nuamna leh khasiatna ki gawm khawm in vantung khempeuh in Zeisu mitsuan in… “Va pai inla leitung va khel in….(Go and change the world)…)” ci in khitui mualtuang kawm in kam ong ki vaikhak uhhi.\nSee also Agriculture Campaign\nKhuamial in leitung khuhcip iin launa tawh ki dimhi. Vantung mihon te in vantung pan in Zeisu ong suahna mun dong ah a honhon in ong cing uhhi. Khuamial lak mualtung gamsung aa tuucing te kiangah khuavaak ong puak iin lungdamna thu ong gen uhhi. Mipil milian te lamhilh iin Zeisu kiang ong tun uhhi. Vantung kumpi leitung bawngbuuk sungah ong suak iin a niampen bawngkuang sungah ong ki sial a muh uh ciangin vantungmite khasia in diipngekna in om kha ding uhhi. Vantung vanglian Kumpipa in leitung a bawlsa mite, ahotkhiat ding mite lakah mun ngahlo in kuama phawk lohna mun ah daitak in zin ong tung zen hi.\nTuni in Zeisu ong suahna leh lungdam pawi bek ngaihsun kei inla, Zeisu leitung ong pai aa ong suahna dingin bang teng nusia iin ei aa dingin bangzah nusia hiam cih ii lungsim sungah ngaihsun pha kik ni… Suahni nei pen Zeisu hi aa suahni letsong (birthday gift) a ngah pen ei mihing te hi hang… Tuni in gamlapi pan ong pai zin ong tung aa ii innsung, lungtang sungah ong suak Naungek Zeisu bang Birthday Gift na pia hiam….????\nWhere and What is your Birthday Gift for Jesus???\nPrev post The Biblical Basis for a Modern Prophet\nNext post MSS 8: ထာ၀ရဘုရားနှင့်ပဋိညာဉ်တော်